text:
 15.3.2012
 EL
 Επίσημη Εφημερίδα της Ευρωπαϊκής Ένωσης
 L 76/51
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 163/2011
 της 19ης Δεκεμβρίου 2011
 για την τροποποίηση του παραρτήματος XIII (Μεταφορές) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα ΧΙΙΙ της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 152/2011 της 2ας Δεκεμβρίου 2011 (1).
 (2)
 Ο κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (2), έχει ως κύριο στόχο τη θέσπιση και διατήρηση υψηλού και ενιαίου επιπέδου ασφάλειας στον τομέα της πολιτικής αεροπορίας στην Ένωση.
 (3)
 Οι δραστηριότητες του Ευρωπαϊκού Οργανισμού Ασφάλειας της Αεροπορίας ενδέχεται να επηρεάσουν το επίπεδο της ασφάλειας της πολιτικής αεροπορίας εντός του Ευρωπαϊκού Οικονομικού Χώρου.
 (4)
 Συνεπώς, ο κανονισμός (ΕΚ) αριθ. 216/2008 θα πρέπει να ενσωματωθεί στη συμφωνία ώστε να επιτραπεί η πλήρης συμμετοχή των χωρών ΕΖΕΣ στον Ευρωπαϊκό Οργανισμό Ασφάλειας της Αεροπορίας.
 (5)
 Ο κανονισμός (ΕΚ) αριθ. 216/2008 καταργεί τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου (3), που είναι ενσωματωμένος στη συμφωνία και που θα πρέπει, συνεπώς, να καταργηθεί στο πλαίσιο της συμφωνίας,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το παράρτημα XIII της συμφωνίας τροποποιείται σύμφωνα με το παράρτημα της παρούσας απόφασης.
 Άρθρο 2
 Τα κείμενα του κανονισμού (ΕΚ) αριθ. 216/2008 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 20 Δεκεμβρίου 2011, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (4).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 19 Δεκεμβρίου 2011.
 Για τη Μεικτή Επιτροπή του ΕΟΧ
 Ο Πρόεδρος
 Kurt JÄGER
 (1) Βλέπε σελίδα 36 της παρούσας Επίσημης Εφημερίδας.
 (2) ΕΕ L 79 της 19.3.2008, σ. 1.
 (3) ΕΕ L 240 της 7.9.2002, σ. 1.
 (4) Έχουν αναφερθεί συνταγματικές απαιτήσεις.
 Δήλωση των κρατών της ΕΖΕΣ στην απόφαση αριθ. 163/2011 της Μεικτής Επιτροπής του ΕΟΧ που ενσωματώνει τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ στη συμφωνία
 «Ο κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου αναφέρεται, μεταξύ άλλων, στην αρμοδιότητα επιβολής προστίμων και περιοδικών χρηματικών ποινών στον τομέα της ασφάλειας


text:
της αεροπορίας. Η ενσωμάτωση αυτού του κανονισμού δεν θίγει τις θεσμικές λύσεις όσον αφορά τις μελλοντικές πράξεις που παρέχουν αρμοδιότητες για την επιβολή κυρώσεων.»
 ΠΑΡΑΡΤΗΜΑ
 Το παράρτημα XIII της συμφωνίας τροποποιείται ως εξής:
 1.
 Στο σημείο 66α [κανονισμός (ΕΟΚ) αριθ. 3922/91 του Συμβουλίου] και στο σημείο 66ιη (οδηγία 2004/36/ΕΚ του Ευρωπαϊκού Κοινοβουλίου και του Συμβουλίου) προστίθεται η ακόλουθη περίπτωση:
 «—
 32008 R 0216: κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008 (ΕΕ L 79 της 19.3.2008, σ. 1).».
 2.
 Στο σημείο 68α (οδηγία 91/670/ΕΟΚ του Συμβουλίου) προστίθενται τα εξής:
 «, όπως τροποποιήθηκε με:
 —
 32008 R 0216: κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008 (ΕΕ L 79 της 19.3.2008, σ. 1).».
 3.
 Το κείμενο του σημείου 66ιδ [κανονισμός (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου] αντικαθίσταται από τα εξής:
 «32008 R 0216: κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (ΕΕ L 79 της 19.3.2008, σ. 1).
 Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:
 α)
 Εφόσον δεν υπάρχει αντίθετη πρόβλεψη και με την επιφύλαξη των διατάξεων του πρωτοκόλλου 1 της συμφωνίας, ο όρος “κράτη μέλη” που περιέχεται στον κανονισμό εννοείται ότι περιλαμβάνει, εκτός από την έννοια που έχει στον κανονισμό, τα κράτη μέλη της ΕΖΕΣ. Ισχύει η παράγραφος 11 του πρωτοκόλλου 1.
 β)
 Όσον αφορά τα κράτη ΕΖΕΣ, ο Οργανισμός, εφόσον κρίνεται αναγκαίο, επικουρεί την εποπτεύουσα αρχή της ΕΖΕΣ ή τη μόνιμη επιτροπή, ανάλογα με την περίπτωση, κατά την άσκηση των αντίστοιχων καθηκόντων τους. Ο Οργανισμός και η εποπτεύουσα αρχής της ΕΖΕΣ ή η μόνιμη επιτροπή, ανάλογα με την περίπτωση, συνεργάζονται και ανταλλάσσουν πληροφορίες εφόσον αυτό είναι αναγκαίο.
 γ)
 Κανένα σημείο στον παρόντα κανονισμό δεν ερμηνεύεται ως εξουσιοδότηση του Οργανισμού ώστε να ενεργεί εκ μέρους των κρατών ΕΖΕΣ βάσει διεθνών συμφωνιών για σκοπούς άλλους εκτός από την επικούρηση κατά την εκτέλεση των υποχρεώσεών τους βάσει των εν λόγω συμφωνιών.
 δ)
 Το άρθρο 12 τροποποιείται ως εξής:
 i)
 Στην παράγραφο 1, ύστερα από τις λέξεις “η Κοινότητα”, εισάγονται οι λέξεις “ή ένα κράτος ΕΖΕΣ”.
 ii)
 Η παράγραφος 2 αντικαθίσταται από το ακόλουθο κείμενο:
 “Όταν η Ένωση διαπραγματεύεται με τρίτη χώρα με στόχο τη σύναψη συμφωνίας που προβλέπει ότι ένα κράτος μέλος ή ο Οργανισμός μπορούν να εκδώσουν πιστοποιητικά με βάση πιστοποιητικά που έχουν εκδοθεί από τις αεροπορικές αρχές της εν λόγω τρίτης χώρας, καταβάλλει προσπάθεια να αποκτήσει από τα κράτη ΕΖΕΣ προσφορά για ανάλογη συμφωνία με την εν λόγω τρίτη χώρα. Τα δε κράτη ΕΖΕΣ καταβάλλουν προσπάθειες να συνάψουν συμφωνίες με τρίτες χώρες που αντιστοιχούν με εκείνες που έχουν συνάψει με την Ένωση.”.
 ε)
 Στο άρθρο 14 παράγραφος 7 προστίθεται το ακόλουθο εδάφιο:
 “Με την επιφύλαξη της παραγράφου 4 στοιχείο δ) του πρωτοκόλλου 1 της συμφωνίας

type: contracts

jurisdiction: EU


text:
ΕΟΧ, όταν η Επιτροπή και η εποπτεύουσα αρχή της ΕΖΕΣ ανταλλάσσουν πληροφορίες σχετικά με απόφαση που λαμβάνεται δυνάμει της παρούσας παραγράφου, η Επιτροπή κοινοποιεί τις πληροφορίες που λαμβάνει από την εποπτεύουσα αρχή της ΕΖΕΣ στα κράτη μέλη της ΕΕ και η εποπτεύουσα αρχή της ΕΖΕΣ κοινοποιεί τις πληροφορίες που λαμβάνει από την Επιτροπή στα κράτη ΕΖΕΣ”.
 στ)
 Η ακόλουθη παράγραφος προστίθεται στο άρθρο 15:
 “5. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής εφαρμόζεται, για την εφαρμογή του παρόντος κανονισμού, και σε όλα τα έγγραφα του Οργανισμού που αφορούν επίσης τα κράτη ΕΖΕΣ.”.
 ζ)
 Στο άρθρο 17 παράγραφος 2 στοιχείο β) προστίθεται το ακόλουθο κείμενο:
 “Ο Οργανισμός επικουρεί επίσης την εποπτεύουσα αρχή της ΕΖΕΣ και της παρέχει την ίδια υποστήριξη, εφόσον τα εν λόγω μέτρα και καθήκοντα εμπίπτουν στην αρμοδιότητα της αρχής, βάσει της συμφωνίας.”.
 η)
 Το άρθρο 17 παράγραφος 2 στοιχείο ε) αντικαθίσταται από το ακόλουθο κείμενο:
 “στον τομέα της αρμοδιότητάς του επιτελεί λειτουργίες και καθήκοντα που ανατίθενται στα συμβαλλόμενα μέρη βάσει διεθνών συμβάσεων εφαρμογής και συγκεκριμένα βάσει της σύμβασης του Σικάγο. Οι εθνικές αεροπορικές αρχές των κρατών ΕΖΕΣ επιτελούν τις εν λόγω λειτουργίες και καθήκοντα μόνον όπως προβλέπεται στον παρόντα κανονισμό.”.
 θ)
 Στο άρθρο 20, η πρώτη πρόταση αντικαθίσταται από το ακόλουθο κείμενο:
 “Όσον αφορά τα προϊόντα, τα μέρη και τον εξοπλισμό που αναφέρονται στο άρθρο 4 παράγραφος 1 στοιχεία α) και β), ο Οργανισμός εκτελεί, ανάλογα με την περίπτωση και όπως ορίζεται στη σύμβαση του Σικάγου ή στα παραρτήματά της, τις λειτουργίες και τα καθήκοντα του κράτους σχεδιασμού, κατασκευής ή καταχώρισης όσον αφορά την έγκριση σχεδιασμού. Οι εθνικές αεροπορικές αρχές των κρατών ΕΖΕΣ επιτελούν τις εν λόγω λειτουργίες και καθήκοντα μόνον όπως προβλέπεται βάσει του παρόντος άρθρου.”.
 ι)
 Το άρθρο 24 τροποποιείται ως εξής:
 i)
 Στην παράγραφο 1 προστίθενται τα ακόλουθα:
 “Ο Οργανισμός υποβάλλει εκθέσεις στην εποπτεύουσα αρχή της ΕΖΕΣ σχετικά με τη διεξαγωγή επιθεωρήσεων τυποποίησης σε κράτος μέλος της ΕΖΕΣ.”.
 ii)
 Στην παράγραφο 4 προστίθενται τα ακόλουθα:
 “Όσον αφορά τα κράτη ΕΖΕΣ, η εποπτεύουσα αρχή της ΕΖΕΣ διαβουλεύεται με τον Οργανισμό.”.
 ια)
 Στο άρθρο 25 παράγραφος 1 προστίθενται τα εξής:
 “Η αρμοδιότητα επιβολής προστίμων και περιοδικών χρηματικών ποινών σε πρόσωπα και επιχειρήσεις προς τους οποίους ο Οργανισμός έχει εκδώσει πιστοποιητικό, ανατίθεται, στην περίπτωση που αυτά τα πρόσωπα ή οι επιχειρήσεις είναι εγκατεστημένα σε κράτος ΕΖΕΣ, στην εποπτεύουσα αρχής της ΕΖΕΣ.”.
 ιβ)
 Στο άρθρο 25 παράγραφος 4 η φράση “Το Δικαστήριο των Ευρωπαϊκών Κοινοτήτων” αντικαθίσταται από “Το Δικαστήριο της ΕΖΕΣ” και η λέξη “Επιτροπή” αντικαθίσταται από τη φράση “εποπτεύουσα αρχή της ΕΖΕΣ” όσον αφορά τα κράτη ΕΖΕΣ.
 ιγ)
 Η ακόλουθη παράγραφος προστίθεται στο άρθρο 29:
 “4. Κατά παρέκκλιση του άρθρου 12 παράγραφος 2 στοιχείο α), σχετικά με το καθεστώς που εφαρμόζεται επί του λοιπού προσωπικού της Ευρωπαϊκής 'Ενωσης, οι υπήκοοι των κρατών ΕΖΕΣ που απολαύουν των πλήρων πολιτικών τους δικαιωμάτων δύνανται να προσλαμβάνονται βάσει συμβάσεως από τον εκτελεστικό διευθυντή του Οργανισμού.”.
 ιδ)
 Το ακόλουθο κείμενο


text:
προστίθεται στο άρθρο 30:
 “Τα κράτη ΕΖΕΣ εφαρμόζουν στον Οργανισμό και στο προσωπικό του το πρωτόκολλο σχετικά με τα προνόμια και τις ασυλίες της Ευρωπαϊκής Ένωσης και των ισχυόντων κανόνων που έχουν εγκριθεί βάσει του πρωτοκόλλου.”.
 ιε)
 Ύστερα από τη λέξη “Κοινότητα” στο άρθρο 32 παράγραφος 1 παρεμβάλλονται τα εξής:
 “, ισλανδικά και νορβηγικά.”.
 ιστ)
 Μετά το άρθρο 33 παράγραφος 2 στοιχείο γ) παρεμβάλλονται τα εξής:
 “γα)
 Η ετήσια γενική έκθεση και το πρόγραμμα εργασίας του Οργανισμού, σύμφωνα με τα στοιχεία β) και γ) αντίστοιχα, διαβιβάζονται στην εποπτεύουσα αρχή της ΕΖΕΣ.”.
 ιζ)
 Η ακόλουθη παράγραφος προστίθεται στο άρθρο 34:
 “4. Τα κράτη ΕΖΕΣ συμμετέχουν πλήρως στο διοικητικό συμβούλιο και έχουν, στο πλαίσιο αυτού, τα ίδια δικαιώματα και υποχρεώσεις με τα κράτη μέλη της ΕΕ με εξαίρεση το δικαίωμα ψήφου.”.
 ιη)
 Η ακόλουθη παράγραφος προστίθεται στο άρθρο 41:
 “6. Οι υπήκοοι των κρατών ΕΖΕΣ είναι επιλέξιμοι ως μέλη, περιλαμβανομένων των προέδρων, των συμβουλίων προσφυγών. Όταν η Επιτροπή καταρτίζει τον κατάλογο των προσώπων που αναφέρονται στην παράγραφο 3, περιλαμβάνει επίσης κατάλληλα πρόσωπα που έχουν υπηκοότητα κρατών της ΕΖΕΣ.”.
 ιθ)
 Στο τέλος του άρθρου 54 παράγραφος 1, παρεμβάλλεται το ακόλουθο κείμενο:
 “Όσον αφορά τα κράτη ΕΖΕΣ, ο Οργανισμός επικουρεί την εποπτεύουσα αρχή της ΕΖΕΣ κατά την επιτέλεση των προαναφερομένων καθηκόντων.”.
 κ)
 Στο άρθρο 58 παράγραφος 3, πρώτη πρόταση, μετά τη λέξη “Συνθήκη” προστίθεται η ακόλουθη φράση:
 “ή στα ισλανδικά ή νορβηγικά.”.
 κα)
 Η ακόλουθη παράγραφος προστίθεται στο άρθρο 59:
 “12. Τα κράτη ΕΖΕΣ συμμετέχουν στην οικονομική συνδρομή της Κοινότητας που αναφέρεται στην παράγραφο 1 στοιχείο α). Για τον σκοπό αυτό, οι διαδικασίες που προβλέπονται στο άρθρο 82 παράγραφος 1 στοιχείο α) και στο πρωτόκολλο 32 της συμφωνίας ισχύουν τηρουμένων των αναλογιών.”.
 κβ)
 Στο άρθρο 65 προστίθενται οι ακόλουθοι παράγραφοι:
 “8. Τα κράτη ΕΖΕΣ συμμετέχουν πλήρως στην επιτροπή που έχει συσταθεί βάσει της παραγράφου 1 και έχουν σε αυτή τα ίδια δικαιώματα και τις ίδιες υποχρεώσεις με τα κράτη μέλη της ΕΕ, εκτός από το δικαίωμα ψήφου.
 9. Σε περιπτώσεις που, ελλείψει συμφωνίας μεταξύ της Επιτροπής και της επιτροπής, το Συμβούλιο λάβει απόφαση σχετικά με το εν λόγω θέμα, τα κράτη ΕΖΕΣ δύνανται να θέσουν το ζήτημα στη Μεικτή Επιτροπή του ΕΟΧ σύμφωνα με το άρθρο 5 της συμφωνίας.”.
 κγ)
 Κατά περίπτωση, και εκτός αν ορίζεται άλλως, οι προαναφερόμενες προσαρμογές εφαρμόζονται κατ’ αναλογία σε άλλες ενωσιακές νομοθετικές πράξεις που παρέχουν αρμοδιότητες στον Οργανισμό και έχουν ενσωματωθεί στην παρούσα συμφωνία.».


text:
 11.2.2015
 EL
 Επίσημη Εφημερίδα της Ευρωπαϊκής Ένωσης
 L 35/3
 ΣΥΜΦΩΝΊΑ
 επιστημονικής και τεχνολογικής συνεργασίας μεταξύ της Ευρωπαϊκής Ένωσης και των Φερόων Νήσων για τη σύνδεσή τους με το πρόγραμμα-πλαίσιο «Ορίζοντας 2020» για την έρευνα και την καινοτομία (2014-2020)
 Η ΕΥΡΩΠΑΪΚΗ ΕΝΩΣΗ,
 εφεξής «η Ένωση»,
 αφενός,
 και
 Η ΚΥΒΕΡΝΗΣΗ ΤΩΝ ΦΕΡΟΩΝ ΝΗΣΩΝ,
 εφεξής «οι Φερόες Νήσοι»,
 αφετέρου,
 εφεξής καλούμενες από κοινού «τα Μέρη»,
 ΕΚΤΙΜΩΝΤΑΣ ότι με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (1) θεσπίστηκε το ενωσιακό πρόγραμμα-πλαίσιο «Ορίζοντας 2020» για την έρευνα και την καινοτομία (2014-2020) («Ορίζοντας 2020»). Το ειδικό πρόγραμμα για την εφαρμογή του προγράμματος «Ορίζοντας 2020» εγκρίθηκε με την απόφαση 2013/743/ΕΕ του Συμβουλίου (2),
 ΕΚΤΙΜΩΝΤΑΣ ότι, σύμφωνα με το άρθρο 7 του κανονισμού για το πρόγραμμα «Ορίζοντας 2020», οι ειδικοί όροι και προϋποθέσεις για τη συμμετοχή των συνδεδεμένων χωρών στο «Ορίζοντας 2020», συμπεριλαμβανομένης της οικονομικής συνεισφοράς με βάση το ακαθάριστο εγχώριο προϊόν της συνδεδεμένης χώρας, καθορίζονται από διεθνείς συμφωνίες μεταξύ της Ένωσης και των συνδεδεμένων χωρών,
 ΛΑΜΒΑΝΟΝΤΑΣ ΥΠΟΨΗ την επιτυχή συμμετοχή ερευνητών από τις Φερόες Νήσους σε χρηματοδοτούμενα από την Ένωση έργα, τη σπουδαιότητα της τρέχουσας επιστημονικής και τεχνολογικής συνεργασίας μεταξύ των Φερόων Νήσων και της Ένωσης, καθώς και το αμοιβαίο συμφέρον τους από την ενίσχυση της έρευνας και της καινοτομίας στο πλαίσιο της εγκαθίδρυσης του Ευρωπαϊκού Χώρου Έρευνας,
 ΛΑΜΒΑΝΟΝΤΑΣ ΥΠΟΨΗ το συμφέρον και των δύο μερών να ενθαρρύνουν την αμοιβαία πρόσβαση των ερευνητικών τους οντοτήτων στις δραστηριότητες έρευνας και ανάπτυξης στις Φερόες Νήσους, αφενός, και στα ενωσιακά προγράμματα-πλαίσια έρευνας και τεχνολογικής ανάπτυξης, αφετέρου,
 ΑΝΑΓΝΩΡΙΖΟΝΤΑΣ την ιδιαίτερη κατάσταση των Φερόων Νήσων, με τη μικρή εδαφική τους έκταση, τον μικρό πληθυσμό τους και την εγγύτητά τους προς την Ένωση ως γειτονικής χώρας της βόρειας Ευρώπης,
 ΕΚΤΙΜΩΝΤΑΣ ότι η κυβέρνηση των Φερόων Νήσων συνάπτει την παρούσα συμφωνία εξ ονόματος του Βασιλείου της Δανίας δυνάμει της πράξης για τη σύναψη συμφωνιών βάσει του διεθνούς δικαίου από την κυβέρνηση των Φερόων Νήσων,
 ΕΚΤΙΜΩΝΤΑΣ ότι, με την επιφύλαξη των σχετικών διατάξεων της Συνθήκης για τη λειτουργία της Ευρωπαϊκής Ένωσης («ΣΛΕΕ»), η παρούσα συμφωνία και κάθε δραστηριότητα ασκούμενη βάσει αυτής δεν θίγουν σε καμία περίπτωση τις εξουσίες των κρατών μελών να αναλαμβάνουν διμερείς δραστηριότητες με τις Φερόες Νήσους στα πεδία της επιστήμης, της τεχνολογίας, της έρευνας και της ανάπτυξης και να συνάπτουν, κατά περίπτωση, συμφωνίες γι' αυτόν τον σκοπό,
 ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
 Άρθρο 1
 Πεδίο εφαρμογής
 1. Οι Φερόες Νήσοι συμμετέχουν ως συνδεδεμένη χώρα, υπό τους όρους και τις προϋποθέσεις που καθορίζονται ή αναφέρονται στην παρούσα συμφωνία και στα παραρτήματά της, στο πρόγραμμα «Ορίζοντας 2020» που θεσπίστηκε με τον κανονισμό (ΕΕ) αριθ. 1291/2013, με τον κανονισμό (ΕΕ) αριθ. 1290/2013 του Ευρωπαικού Κοινοβουλίου και του Συμβουλίου (3) και με την απόφαση 2013/743/ΕΕ
 2. Στη συμμετοχή νομικών οντοτήτων των Φερόων Νήσων στις κοινότητες γνώσης και καινοτομίας εφαρμόζεται ο κανονισμός (ΕΚ) αριθ. 294/2008 (4).
 3. Στις Φερόες Νήσους εφαρμόζονται όλες οι πράξεις που εκδίδονται βάσει των αναφερόμενων στην παράγραφο 1 πράξεων, συμπεριλαμβανομένων εκείνων που αφορούν τη σύσταση των αναγκαίων δομών για την εφαρμογή του προγράμματος «Ορίζοντας 2020» μέσω ερευνητικών δραστηριοτήτων δυνάμει των


text:
άρθρων 185 και 187 της ΣΛΕΕ.
 4. Επιπλέον της σύνδεσης που αναφέρεται στην παράγραφο 1, η συνεργασία μπορεί να περιλαμβάνει:
 α)
 τακτικές συζητήσεις για τις κατευθύνσεις και τις προτεραιότητες των πολιτικών και του προγραμματισμού στον τομέα της έρευνας στις Φερόες Νήσους και την Ένωση·
 β)
 συζητήσεις για τις προοπτικές και την εξέλιξη της συνεργασίας·
 γ)
 έγκαιρη παροχή πληροφοριών σχετικά με την εκτέλεση των προγραμμάτων και των ερευνητικών έργων των Φερόων Νήσων και της Ένωσης, καθώς και με τα αποτελέσματα των εργασιών που αναλαμβάνονται στο πλαίσιο της παρούσας συμφωνίας·
 δ)
 κοινές συνεδριάσεις·
 ε)
 επισκέψεις και ανταλλαγές ερευνητών, μηχανικών και τεχνικών·
 στ)
 τακτικές και σταθερές επαφές μεταξύ των διαχειριστών προγραμμάτων ή έργων των Φερόων Νήσωνκαι της Ένωσης·
 ζ)
 συμμετοχή εμπειρογνωμόνων σε σεμινάρια, συμπόσια και ημερίδες.
 Άρθρο 2
 Όροι και προϋποθέσεις για τη σύνδεση των Φερόων Νήσων με το πρόγραμμα «Ορίζοντας 2020»
 1. Νομικές οντότητες των Φερόων Νήσωνμπορούν να συμμετέχουν σε έμμεσες δράσεις και στις δραστηριότητες του Κοινού Κέντρου Ερευνών της Ευρωπαϊκής Επιτροπής υπό τους όρους που ισχύουν για τις νομικές οντότητες των κρατών μελών της Ένωσης, με την επιφύλαξη των όρων και προϋποθέσεων που καθορίζονται ή αναφέρονται στα παραρτήματα I και ΙΙ. Στην περίπτωση των ερευνητικών οντοτήτων των Φερόων Νήσων, οι όροι και οι προϋποθέσεις για την υποβολή και την αξιολόγηση προτάσεων, καθώς και για τη σύναψη συμφωνιών επιχορήγησης και/ή συμβάσεων στο πλαίσιο ενωσιακών προγραμμάτων, είναι τα ίδια με εκείνα που ισχύουν για τις συμφωνίες επιχορήγησης και/ή συμβάσεις οι οποίες συνάπτονται στο πλαίσιο των ίδιων προγραμμάτων με εγκατεστημένες στην Ένωση ερευνητικές οντότητες, λαμβανομένων υπόψη των αμοιβαίων συμφερόντων της Ένωσης και των Φερόων Νήσων.
 Εγκατεστημένες στην Ένωση νομικές οντότητες και το Κοινό Κέντρο Ερευνών της Ευρωπαϊκής Επιτροπής μπορούν να συμμετέχουν στα ερευνητικά προγράμματα και έργα των Νήσων Φερόε, σε θεματικά πεδία αντίστοιχα εκείνων του προγράμματος «Ορίζοντας 2020», υπό τους όρους που ισχύουν για τις νομικές οντότητες των Φερόων Νήσων, με την επιφύλαξη των όρων και προϋποθέσεων που καθορίζονται ή αναφέρονται στα παραρτήματα I και II. Νομικές οντότητες εγκατεστημένες σε άλλη χώρα που είναι συνδεδεμένη με το πρόγραμμα «Ορίζοντας 2020» έχουν τα ίδια δικαιώματα και υποχρεώσεις βάσει της παρούσας συμφωνίας με τις εγκατεστημένες σε κράτος μέλος της Ένωσης νομικές οντότητες, υπό τον όρο ότι η συνδεδεμένη χώρα στην οποία είναι εγκατεστημένες οι οντότητες έχει συμφωνήσει να παραχωρήσει τα ίδια δικαιώματα και να επιβάλει τις ίδιες υποχρεώσεις στις νομικές οντότητες των Φερόων Νήσων.
 2. Από την ημερομηνία εφαρμογής της παρούσας συμφωνίας, οι Φερόες Νήσοι καταβάλλουν οικονομική συνεισφορά στον ετήσιο προϋπολογισμό της Ευρωπαϊκής Ένωσης, για κάθε έτος της διάρκειας του προγράμματος «Ορίζοντας 2020». Η οικονομική συνεισφορά των Φερόων Νήσων προστίθεται στο ποσό που προβλέπεται κατ' έτος στον ετήσιο προϋπολογισμό της Ένωσης ως πιστώσεις ανάληψης υποχρεώσεων για την κάλυψη χρηματοδοτικών αναγκών, οι οποίες ανακύπτουν από διάφορα μέτρα αναγκαία για την εκτέλεση, τη διαχείριση και τη λειτουργία του προγράμματος «Ορίζοντας 2020». Οι κανόνες που διέπουν τον υπολογισμό και την καταβολή της οικονομικής συνεισφοράς των Φερόων Νήσων παρατίθενται στο παράρτημα III.
 3. Στις επιτροπές που έχουν συσταθεί στο πλαίσιο του προγράμματος «Ορίζοντας 2020» συμμετέχουν ως παρατηρητές εκπρόσωποι των Φερόων


text:
Νήσων. Οι επιτροπές αυτές συνεδριάζουν χωρίς την παρουσία των εκπροσώπων των Φερόων Νήσων κατά την ψηφοφορία. Οι Φερόες Νήσοι ενημερώνονται για το αποτέλεσμα. Η αναφερόμενη στην παρούσα παράγραφο συμμετοχή έχει την ίδια μορφή με τη συμμετοχή των εκπροσώπων των κρατών μελών της Ένωσης, συμπεριλαμβανομένων των διαδικασιών λήψης πληροφοριών και τεκμηρίωσης.
 4. Στο Διοικητικό Συμβούλιο του Κοινού Κέντρου Ερευνών συμμετέχουν εκπρόσωποι των Φερόων Νήσων, σύμφωνα με τον εσωτερικό κανονισμό του Διοικητικού Συμβουλίου του Κοινού Κέντρου Ερευνών.
 5. Τα οδοιπορικά και τα έξοδα διαμονής των εκπροσώπων των Φερόων Νήσων, οι οποίοι συμμετέχουν στις συνεδριάσεις των αναφερόμενων στο παρόν άρθρο επιτροπών και οργάνων ή σε συναντήσεις που διοργανώνει η Ένωση σε σχέση με την εφαρμογή του προγράμματος «Ορίζοντας 2020», επιστρέφονται από την Ένωση υπό τους όρους και με τις διαδικασίες που ισχύουν επί του παρόντος για τους εκπροσώπους των κρατών μελών.
 Άρθρο 3
 Ενίσχυση της συνεργασίας
 1. Τα Μέρη καταβάλλουν κάθε δυνατή προσπάθεια, στο πλαίσιο της εφαρμοστέας νομοθεσίας τους, για να διευκολύνουν την ελεύθερη κυκλοφορία και διαμονή ερευνητών που συμμετέχουν στις καλυπτόμενες από την παρούσα συμφωνία δραστηριότητες, καθώς και τη διασυνοριακή κυκλοφορία εμπορευμάτων που προορίζονται να χρησιμοποιηθούν στις εν λόγω δραστηριότητες.
 2. Τα Μέρη μεριμνούν ώστε να μην επιβάλλεται φορολογική επιβάρυνση ούτε εισφορά στις πράξεις μεταφοράς, μεταξύ της Ένωσης και των Φερόων Νήσων, κεφαλαίων που είναι αναγκαία για τη διεξαγωγή των καλυπτόμενων από την παρούσα συμφωνία δραστηριοτήτων.
 Άρθρο 4
 Επιτροπή ΕΕ-Φερόων Νήσων για την έρευνα και την καινοτομία
 1. Συγκροτείται μεικτή επιτροπή, καλούμενη «επιτροπή ΕΕ-Φερόων Νήσων για την έρευνα και την καινοτομία», με τις ακόλουθες αρμοδιότητες:
 α)
 διασφάλιση, αξιολόγηση και επισκόπηση της εφαρμογής της παρούσας συμφωνίας·
 β)
 εξέταση μέτρων με τα οποία είναι δυνατόν να βελτιωθεί και να εξελιχθεί η συνεργασία·
 γ)
 τακτικές συζητήσεις για τις μελλοντικές κατευθύνσεις και προτεραιότητες των πολιτικών και του προγραμματισμού στον τομέα της έρευνας στις Φερόες Νήσους και την Ένωση, καθώς και για τις προοπτικές της μελλοντικής συνεργασίας·
 δ)
 τεχνικές τροποποιήσεις της παρούσας συμφωνίας, εφόσον χρειάζεται και με την επιφύλαξη των εσωτερικών διαδικασιών έγκρισης που εφαρμόζει κάθε Μέρος.
 2. Η επιτροπή ΕΕ-Φερόων Νήσων για την έρευνα και την καινοτομία, η οποία αποτελείται από εκπροσώπους της Ευρωπαϊκής Επιτροπής (Επιτροπή) και των Φερόων Νήσων, εγκρίνει τον εσωτερικό της κανονισμό.
 3. Η επιτροπή ΕΕ-Φερόων Νήσων για την έρευνα και την καινοτομία συνεδριάζει κατόπιν αιτήσεως ενός από τα Μέρη. Η επιτροπή λειτουργεί συνεχώς μέσω ανταλλαγής εγγράφων, ηλεκτρονικού ταχυδρομείου και με άλλα μέσα επικοινωνίας.
 Άρθρο 5
 Τελικές διατάξεις
 1. Τα παραρτήματα I, ΙΙ, ΙΙΙ και ΙV αποτελούν αναπόσπαστο μέρος της παρούσας συμφωνίας.
 2. Η παρούσα συμφωνία συνάπτεται για χρονικό διάστημα ίσο με τη διάρκεια του προγράμματος «Ορίζοντας 2020». Αρχίζει να ισχύει την ημερομηνία κατά την οποία τα Μέρη γνωστοποιούν εκατέρωθεν την ολοκλήρωση των οικείων διαδικασιών που απαιτούνται για τον σκοπό αυτό. Εφαρμόζεται προσωρινά από την 1η Ιανουαρίου 2014.
 Η παρούσα συμφωνία μπορεί να τροποποιηθεί μόνον εγγράφως, με κοινή συναίνεση των μερών. Για την έναρξη ισχύος των τροποποιήσεων εφαρμόζεται η ίδια διαδικασία όπως για την καθαυτό συμφωνία μέσω της διπλωματικής οδού. Κάθε Μέρος μπορεί ανά πάσα στιγμή να καταγγείλει τη συμφωνία, με εξάμηνη έγγραφη


text:
προειδοποίηση μέσω της διπλωματικής οδού. Τα έργα και οι δραστηριότητες που βρίσκονται σε εξέλιξη κατά τον χρόνο της καταγγελίας και/ή λήξης της παρούσας συμφωνίας συνεχίζονται υπό τους όρους της παρούσας συμφωνίας, μέχρις ότου ολοκληρωθούν. Τα Μέρη διευθετούν με κοινή συναίνεση κάθε άλλη συνέπεια της καταγγελίας.
 3. Εάν οποιοδήποτε από τα Μέρη γνωστοποιήσει στο άλλο ότι δεν θα συνάψει την παρούσα συμφωνία, συμφωνούνται αμοιβαίως τα εξής:
 —
 η Ένωση επιστρέφει στις Φερόες Νήσους τη συνεισφορά τους στον ετήσιο προϋπολογισμό της Ένωσης, η οποία αναφέρεται στο άρθρο 2 παράγραφος 2·
 —
 ωστόσο, η Ένωση παρακρατεί από την επιστρεφόμενη συνεισφορά τα κονδύλια που έχει δεσμεύσει για τη συμμετοχή νομικών οντοτήτων των Φερόων Νήσων σε έμμεσες δράσεις, συμπεριλαμβανομένων των επιστροφών εξόδων που αναφέρονται στο άρθρο 2 παράγραφος 5·
 —
 τα έργα και οι δραστηριότητες που έχουν αρχίσει δυνάμει της προσωρινής εφαρμογής της παρούσας συμφωνίας και βρίσκονται σε εξέλιξη κατά τον χρόνο της αναφερόμενης στην παράγραφο 2 γνωστοποίησης, συνεχίζονται υπό τους όρους της παρούσας συμφωνίας, μέχρις ότου ολοκληρωθούν.
 4. Εάν η Ένωση αποφασίσει να αναθεωρήσει το πρόγραμμα «Ορίζοντας 2020», κοινοποιεί στις Φερόες Νήσους το ακριβές περιεχόμενο της αναθεώρησης αυτής, εντός μιας εβδομάδας από την έγκρισή της από την Ένωση. Σε παρόμοια περίπτωση αναθεώρησης ή παράτασης των ερευνητικών προγραμμάτων, οι Φερόες Νήσοι μπορούν να καταγγείλουν την παρούσα συμφωνία, με εξάμηνη προειδοποίηση. Τα Μέρη προειδοποιούν για τυχόν πρόθεσή τους να καταγγείλουν ή να παρατείνουν την παρούσα συμφωνία, εντός τριμήνου από την έκδοση της απόφασης της Ένωσης.
 5. Σε περίπτωση που η Ένωση θεσπίσει νέο πολυετές πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης, μια νέα συμφωνία μπορεί να τεθεί υπό διαπραγμάτευση ή να ανανεωθεί η υφισταμένη συμφωνία υπό αμοιβαίως αποδεκτούς όρους, μετά από αίτηση οποιουδήποτε Μέρους.
 6. Η παρούσα συμφωνία εφαρμόζεται, αφενός στα εδάφη όπου εφαρμόζεται η ΣΛΕΕ και υπό τους όρους της ΣΛΕΕ και, αφετέρου, στην επικράτεια των Φερόων Νήσων.
 7. Η παρούσα συμφωνία συντάσσεται σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και φεροϊκή γλώσσα, και όλα τα κείμενα είναι εξίσου αυθεντικά.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 Fyri Evropeiska Samveldið
 За правителството на Фарьорските острови
 Por el Gobierno de las Islas Feroe
 Za vládu Faerských ostrovů
 For Færøernes landsstyre
 Für die Regierung der Färöer
 Fääri saarte valitsuse nimel
 Για την Κυβέρνηση των Νήσων Φερόε
 For the Government of the Faroes
 Pour le gouvernement des îles Féroé
 Za Vladu Farskih otoka
 Per il governo delle Isole Faroe
 Fēru salu valdības vārdā –
 Farerų Vyriausybės vardu
 A Feröer szigetek kormánya részéről
 Għall-Gvern tal-Gżejjer Faeroe
 Voor de regering


text:
van de Faeröer
 W imieniu rządu Wysp Owczych
 Pelo Governo das IIhas Faroé
 Pentru Guvernul Insulelor Feroe
 Za vládu Faerských ostrovov
 Za Vlado Ferskih otokov
 Färsaarten hallituksen puolesta
 För Färöarnas landsstyre
 Fyri Føroya landsstýri
 (1) Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζοντας 2020») για την έρευνα και την καινοτομία (2014-2020) και την κατάργηση της απόφασης αριθ. 1982/2006 (ΕΕ L 347 της 20.12.2013, σ. 104).
 (2) Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 — Πρόγραμμα-πλαίσιο για την έρευνα και την καινοτομία (2014 — 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975 (ΕΕ L 347 της 20.12.2013, σ. 965).
 (3) Κανονισμός (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013 σχετικά με τη θέσπιση των κανόνων συμμετοχής και διάδοσης του «Ορίζων 2020 — Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ L 347 της 20.12.2013, σ. 81).
 (4) Κανονισμός (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου της 11ης Μαρτίου 2008 για την ίδρυση του Ευρωπαϊκού Ινστιτούτου Καινοτομίας και Τεχνολογίας (ΕΕ L 97 της 9.4.2008, σ. 1).
 ΠΑΡΑΡΤΗΜΑ I
 ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΝΟΜΙΚΩΝ ΟΝΤΟΤΗΤΩΝ ΑΠΟ ΚΡΑΤΗ ΜΕΛΗ ΤΗΣ ΕΝΩΣΗΣ ΚΑΙ ΑΠΟ ΤΙΣ ΦΕΡΟΕΣ ΝΗΣΟΥΣ
 Για τους σκοπούς της παρούσας συμφωνίας, ως «νομική οντότητα» νοείται κάθε φυσικό ή νομικό πρόσωπο που έχει συσταθεί και αναγνωρίζεται βάσει εθνικού δικαίου, του δικαίου της Ένωσης ή του διεθνούς δικαίου και το οποίο έχει νομική προσωπικότητα και μπορεί, ενεργώντας για ίδιο λογαριασμό, να ασκεί δικαιώματα και να υπέχει υποχρεώσεις.
 I. Όροι και προϋποθέσεις συμμετοχής νομικών οντοτήτων από τις Φερόες Νήσους σε έμμεσες δράσεις του προγράμματος «Ορίζοντας 2020»
 1.
 Η συμμετοχή εγκατεστημένων στις Φερόες Νήσους νομικών οντοτήτων σε έμμεσες δράσεις του προγράμματος «Ορίζοντας 2020» και η χρηματοδότηση των εν λόγω οντοτήτων σε αυτό το πλαίσιο πληρούν τους όρους που καθορίζονται για τις συνδεδεμένες χώρες στον κανονισμό (ΕΕ) αριθ. 1290/2013 καθώς και τους όρους και τις προϋποθέσεις που καθορίζονται ή αναφέρονται στην παρούσα συμφωνία και στα παραρτήματά της.
 Σε περίπτωση που η Ένωση θεσπίσει διατάξεις για την εφαρμογή των άρθρων 185 και 187 της ΣΛΕΕ, επιτρέπεται η συμμετοχή των Φερόων Νήσων στις νομικές δομές που θα συσταθούν βάσει των διατάξεων αυτών, σύμφωνα με τις αποφάσεις και τους κανονισμούς που έχουν εκδοθεί ή θα εκδοθούν για τη σύσταση των εν λόγω νομικών δομών.
 Οι εγκατεστημένες στις Φερόες Νήσους νομικές οντότητες είναι επιλέξιμες για τα χρηματοδοτικά μέσα που έχουν συσταθεί βάσει του προγράμματος «Ορίζοντας 2020», υπό τις ίδιες προϋποθέσεις όπως οι νομικές οντότητες που είναι εγκατεστημένες στα κράτη μέλη της Ένωσης.
 2.
 Οι νομικές οντότητες των Φερόων Νήσων λαμβάνονται υπόψη, παράλληλα με τις νομικές οντότητες από την Ευρωπαϊκή Ένωση, κατά την επιλογή ανεξάρτητων εμπειρογνωμόνων για τα καθήκοντα και υπό τις προϋποθέσεις που προβλέπονται στον κανονισμό (ΕΕ) αριθ. 1290/2013.
 3.
 Σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (1) («ο δημοσιονομικός κανονισμός») και με


text:
τον κατ' εξουσιοδότηση κανονισμό (ΕΕ) αριθ. 1268/2012 της Επιτροπής (2), οι συμφωνίες επιχορήγησης και/ή συμβάσεις που συνάπτει η Ένωση με νομικές οντότητες των Φερόων Νήσων για την υλοποίηση έμμεσης δράσης προβλέπουν τη διενέργεια λογιστικών και άλλων ελέγχων από την Επιτροπή ή το Ευρωπαϊκό Ελεγκτικό Συνέδριο ή κατ' εντολήν αυτών. Οι αρμόδιες αρχές των Φερόων Νήσων παρέχουν, με πνεύμα συνεργασίας και αμοιβαίου συμφέροντος, κάθε εύλογη και εφικτή βοήθεια που κρίνεται αναγκαία ή χρήσιμη, στις εκάστοτε περιστάσεις, για τη διενέργεια των εν λόγω λογιστικών και άλλων ελέγχων.
 ΙΙ. Όροι και προϋποθέσεις συμμετοχής νομικών οντοτήτων από τα κράτη μέλη σε ενωσιακά ερευνητικά προγράμματα και έργα των Φερόων Νήσων.
 1.
 Για τη συμμετοχή εγκατεστημένων στην Ένωση νομικών οντοτήτων, οι οποίες έχουν συσταθεί βάσει του εθνικού δικαίου ενός από τα κράτη μέλη της Ένωσης ή του ενωσιακού δικαίου, σε έργα των προγραμμάτων έρευνας και ανάπτυξης των Φερόων Νήσων, είναι δυνατόν να απαιτείται και η από κοινού συμμετοχή μιας τουλάχιστον νομικής οντότητας των Νήσων Φερόε. Για την εν λόγω συμμετοχή υποβάλλονται προτάσεις από κοινού, εφόσον απαιτείται, με μία ή περισσότερες νομικές οντότητες των Φερόων Νήσων.
 2.
 Με την επιφύλαξη της παραγράφου 1 του παρόντος τμήματος και του παραρτήματος II, τα δικαιώματα και οι υποχρεώσεις των εγκατεστημένων στην Ένωση νομικών οντοτήτων που συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Φερόων Νήσων και οι όροι και προϋποθέσεις για την υποβολή προτάσεων και την αξιολόγησή τους, καθώς και για την έγκριση και σύναψη συμφωνιών επιχορήγησης και/ή συμβάσεων στο πλαίσιο των εν λόγω έργων, υπόκεινται στις νομοθετικές και κανονιστικές διατάξεις και στις κυβερνητικές οδηγίες των Φερόων Νήσων που διέπουν τα προγράμματα έρευνας και ανάπτυξης, καθώς και, κατά περίπτωση, στους περιορισμούς για λόγους εθνικής ασφάλειας, τα οποία ισχύουν για τις νομικές οντότητες των Φερόων Νήσων και εγγυώνται ίση μεταχείριση, λαμβανομένου υπόψη του χαρακτήρα της συνεργασίας μεταξύ των Φερόων Νήσων και της Ένωσης στον συγκεκριμένο τομέα.
 Η χρηματοδότηση των εγκατεστημένων στην Ένωση νομικών οντοτήτων που συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Φερόων Νήσων, υπόκειται στις νομοθετικές και κανονιστικές διατάξεις και στις κυβερνητικές οδηγίες των Φερόων Νήσων που διέπουν τα προγράμματα έρευνας και ανάπτυξης, καθώς και, κατά περίπτωση, στους περιορισμούς για λόγους εθνικής ασφάλειας, τα οποία ισχύουν για τις νομικές οντότητες που είναι εγκατεστημένες εκτός Φερόων Νήσων και συμμετέχουν σε ερευνητικά έργα στο πλαίσιο προγραμμάτων έρευνας και ανάπτυξης των Φερόων Νήσων. Σε περίπτωση που δεν παρέχεται χρηματοδότηση σε νομικές οντότητες εγκατεστημένες εκτός Φερόων Νήσων, οι δαπάνες των εγκατεστημένων στην Ένωση νομικών οντοτήτων, συμπεριλαμβανομένου του μεριδίου τους στις γενικές διαχειριστικές και διοικητικές δαπάνες του έργου, βαρύνουν τις ίδιες.
 3.
 Οι προτάσεις για έρευνα, ανεξαρτήτως τομέα, πρέπει να υποβάλλονται στο Συμβούλιο Έρευνας των Φερόων Νήσων (Granskingarráðið).
 4.
 Οι Φερόες Νήσοι ενημερώνουν τακτικά την Ένωση σχετικά με τα τρέχοντα προγράμματά τους και τις δυνατότητες συμμετοχής νομικών οντοτήτων εγκατεστημένων στην Ένωση.
 (1) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002


text:
του Συμβουλίου (ΕΕ L 298 της 26.10.2012, σ. 1).)
 (2) Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
 ΠΑΡΑΡΤΗΜΑ II
 ΓΕΝΙΚΕΣ ΑΡΧΕΣ ΕΠΙΜΕΡΙΣΜΟΥ ΤΩΝ ΔΙΚΑΙΩΜΑΤΩΝ ΔΙΑΝΟΗΤΙΚΗΣ ΙΔΙΟΚΤΗΣΙΑΣ
 I. Εφαρμογή
 Για τους σκοπούς της παρούσας συμφωνίας:
 1)
 ο όρος «διανοητική ιδιοκτησία» νοείται κατά το άρθρο 2 της σύμβασης για την ίδρυση Παγκόσμιου Οργανισμού Διανοητικής Ιδιοκτησίας, η οποία υπεγράφη στη Στοκχόλμη, στις 14 Ιουλίου 1967·
 2)
 ως «γνώσεις» νοούνται τα αποτελέσματα, ανεξαρτήτως της δυνατότητας προστασίας τους και συμπεριλαμβανομένων των πληροφοριών, καθώς και τα δικαιώματα διανοητικής ιδιοκτησίας ή δικαιώματα επί των εν λόγω πληροφοριών, τα οποία απορρέουν από αιτήσεις έκδοσης ή την έκδοση διπλωμάτων ευρεσιτεχνίας, καταχωρισμένων σχεδίων ή φυτικών ποικιλιών, πιστοποιητικών συμπληρωματικής προστασίας ή από άλλες ανάλογες μορφές προστασίας.
 ΙΙ. Δικαιώματα διανοητικής ιδιοκτησίας των νομικών οντοτήτων των μερών
 1.
 Κάθε Μέρος μεριμνά ώστε τα δικαιώματα διανοητικής ιδιοκτησίας των νομικών οντοτήτων του άλλου Μέρους που συμμετέχουν σε δραστηριότητες διεξαγόμενες δυνάμει της παρούσας συμφωνίας, καθώς και τα σχετικά δικαιώματα και υποχρεώσεις που απορρέουν από τη συμμετοχή αυτή, να συνάδουν προς τις αντίστοιχες διεθνείς συμβάσεις που ισχύουν για τα Μέρη, μεταξύ των οποίων συγκαταλέγονται η συμφωνία TRIPS (συμφωνία για τις εμπορικές πτυχές των δικαιωμάτων διανοητικής ιδιοκτησίας, την οποία διαχειρίζεται ο Παγκόσμιος Οργανισμός Εμπορίου), η σύμβαση της Βέρνης (πράξη των Παρισίων, του 1971) και η σύμβαση των Παρισίων (πράξη της Στοκχόλμης, του 1967).
 2.
 Οι εγκατεστημένες στις Φερόες Νήσους νομικές οντότητες που συμμετέχουν σε έμμεσες δράσεις του προγράμματος «Ορίζοντας 2020» έχουν τα δικαιώματα διανοητικής ιδιοκτησίας και τις αντίστοιχες υποχρεώσεις που καθορίζονται στον κανονισμό (ΕΕ) αριθ. 1290/2013 και στις συμφωνίες επιχορήγησης και/ή συμβάσεις που συνάπτονται αναλόγως με την Ένωση· τα εν λόγω δικαιώματα και υποχρεώσεις πρέπει να είναι σύμφωνα με την παράγραφο 1 του παρόντος τμήματος.
 3.
 Σε περίπτωση συμμετοχής νομικών οντοτήτων από τις Φερόες Νήσους σε έμμεσες δράσεις του προγράμματος «Ορίζοντας 2020» που υλοποιούνται σύμφωνα με τα άρθρα 185 και 187 της ΣΛΕΕ, οι εγκατεστημένες στις Φερόες Νήσους νομικές οντότητες έχουν δικαιώματα διανοητικής ιδιοκτησίας και αντίστοιχες υποχρεώσεις σύμφωνα, αφενός με τον κανονισμό (ΕΕ) αριθ. 1290/2013 και, αφετέρου, με τις διατάξεις των σχετικών συμφωνιών επιχορήγησης.
 4.
 Οι νομικές οντότητες που είναι εγκατεστημένες σε κράτη μέλη της Ένωσης και συμμετέχουν σε ερευνητικά προγράμματα ή έργα των Φερόων Νήσων έχουν, όσον αφορά τη διανοητική ιδιοκτησία, τα ίδια δικαιώματα και υποχρεώσεις με τις εγκατεστημένες στις Φερόες Νήσουςνομικές οντότητες που συμμετέχουν στα ίδια ερευνητικά προγράμματα ή έργα, σύμφωνα με την παράγραφο 1 του παρόντος τμήματος.
 ΙΙΙ. Δικαιώματα διανοητικής ιδιοκτησίας των μερών
 1.
 Εκτός αντίθετης ειδικής συμφωνίας των μερών, για τα δικαιώματα διανοητικής ιδιοκτησίας των μερών, τα οποία προκύπτουν κατά τη διεξαγωγή δραστηριοτήτων βάσει του άρθρου 1 παράγραφος 3 της παρούσας συμφωνίας, ισχύουν οι ακόλουθοι κανόνες:
 α)
 η κυριότητα της διανοητικής ιδιοκτησίας ανήκει στο Μέρος που την έχει δημιουργήσει. Όταν δεν είναι δυνατόν να προσδιοριστεί το μερίδιο των εργασιών που αναλογεί σε κάθε Μέρος,


text:
τα Μέρη έχουν συγκυριότητα επί της διανοητικής ιδιοκτησίας·
 β)
 το Μέρος που έχει την κυριότητα παραχωρεί στο άλλο Μέρος δικαιώματα πρόσβασης στη διανοητική ιδιοκτησία και χρήσης της για τους σκοπούς των δραστηριοτήτων που αναφέρονται στο άρθρο 1 παράγραφος 3 της παρούσας συμφωνίας. Τα εν λόγω δικαιώματα πρόσβασης παραχωρούνται δωρεάν.
 2.
 Εκτός αντίθετης ειδικής συμφωνίας των μερών, για τις επιστημονικές δημοσιεύσεις των μερών ισχύουν οι ακόλουθοι κανόνες:
 α)
 όταν ένα Μέρος δημοσιεύει επιστημονικά και τεχνικά δεδομένα, πληροφορίες και αποτελέσματα και εκδίδει περιοδικά, άρθρα, εκθέσεις, βιβλία, συμπεριλαμβανομένων των οπτικοακουστικών έργων, και λογισμικό, τα οποία προκύπτουν από δραστηριότητες διεξαγόμενες δυνάμει της παρούσας συμφωνίας και σχετίζονται με αυτές, παραχωρείται δωρεάν στο άλλο μέρος παγκόσμια, μη αποκλειστική και αμετάκλητη άδεια μετάφρασης, αναπαραγωγής, προσαρμογής, μετάδοσης και δημόσιας κυκλοφορίας των εν λόγω έργων, εκτός εάν αυτό αποκλείεται λόγω υφιστάμενων δικαιωμάτων διανοητικής ιδιοκτησίας τρίτων μερών·
 β)
 όλα τα αντίτυπα δεδομένων και πληροφοριών που προστατεύονται με δικαιώματα διανοητικής ιδιοκτησίας, προορίζονται για δημόσια κυκλοφορία και έχουν εκπονηθεί δυνάμει της παρούσας ενότητας φέρουν τα ονόματα του ή των δημιουργών του εκάστοτε έργου, εκτός ρητής άρνησης των τελευταίων. Φέρουν επίσης ευδιάκριτη μνεία της στήριξης που παρείχαν τα Μέρη στο πλαίσιο της συνεργασίας τους.
 3.
 Εκτός αντίθετης ειδικής συμφωνίας των μερών, για τις ακοινοποίητες πληροφορίες των μερών ισχύουν οι ακόλουθοι κανόνες:
 α)
 κάθε Μέρος, όταν γνωστοποιεί στο άλλο Μέρος πληροφορίες σχετικά με δραστηριότητες που διεξάγονται δυνάμει της παρούσας συμφωνίας, επισημαίνει τις πληροφορίες που επιθυμεί να μην κοινοποιηθούν·
 β)
 για τους συγκεκριμένους σκοπούς της εφαρμογής της παρούσας συμφωνίας, το Μέρος που λαμβάνει τις εν λόγω ακοινοποίητες πληροφορίες μπορεί, με δική του ευθύνη, να τις γνωστοποιήσει σε φορείς ή πρόσωπα υπό τον έλεγχό του, ως διαβαθμισμένες πληροφορίες και με την υποχρέωση τήρησης εμπιστευτικότητας·
 γ)
 με την εκ των προτέρων έγγραφη συγκατάθεση του Μέρους που παρέχει ακοινοποίητες πληροφορίες, το Μέρος που τις λαμβάνει μπορεί να τις διαδώσει σε ευρύτερη κλίμακα από εκείνη που επιτρέπει το στοιχείο β). Τα Μέρη συνεργάζονται για τον καθορισμό των διαδικασιών αίτησης και λήψης της εκ των προτέρων έγγραφης συγκατάθεσης για ευρύτερη διάδοση και κάθε Μέρος παρέχει αυτή τη συγκατάθεση, στον βαθμό που το επιτρέπουν οι εσωτερικές του πολιτικές και οι οικείες κανονιστικές και νομοθετικές διατάξεις·
 δ)
 οι ακοινοποίητες πληροφορίες, πλην των στοιχείων τεκμηρίωσης, ή άλλες εμπιστευτικές ή προνομιακές πληροφορίες οι οποίες παρέχονται στο πλαίσιο σεμιναρίων και άλλων συναντήσεων εκπροσώπων των μερών, που διοργανώνονται βάσει της παρούσας συμφωνίας, και οι πληροφορίες που προκύπτουν από την απόσπαση προσωπικού, τη χρήση εγκαταστάσεων ή την ανάληψη έμμεσων δράσεων, παραμένουν εμπιστευτικές, όταν ο παραλήπτης των εν λόγω ακοινοποίητων ή άλλων εμπιστευτικών ή προνομιακών πληροφοριών έχει προηγουμένως ενημερωθεί κατά τη στιγμή κοινοποίησης για τον εμπιστευτικό χαρακτήρα τους σύμφωνα με το στοιχείο α)·
 ε)
 κάθε Μέρος επιδιώκει να διασφαλίσει τον έλεγχο των ακοινοποίητων πληροφοριών τις οποίες λαμβάνει σύμφωνα με τα στοιχεία α) και γ), όπως προβλέπει η παρούσα συμφωνία. Εάν ένα από τα Μέρη διαπιστώσει ότι αδυνατεί, ή ότι θα είναι λογικώς αδύνατον, να τηρήσει τις διατάξεις των στοιχείων α) και γ) περί μη διάδοσης, ενημερώνει αμέσως το άλλο Μέρος. Στη συνέχεια, τα Μέρη διαβουλεύονται μεταξύ τους για


text:
να καθορίσουν τον ενδεδειγμένο τρόπο δράσης.
 ΠΑΡΑΡΤΗΜΑ III
 ΚΑΝΟΝΕΣ ΠΟΥ ΔΙΕΠΟΥΝ ΤΗΝ ΟΙΚΟΝΟΜΙΚΗ ΣΥΝΕΙΣΦΟΡΑ ΤΩΝ ΦΕΡΟΩΝ ΝΗΣΩΝ ΣΤΟ ΠΡΟΓΡΑΜΜΑ «ΟΡΙΖΟΝΤΑΣ 2020»
 I. Υπολογισμός της οικονομικής συνεισφοράς των Φερόων Νήσων
 1.
 Η οικονομική συνεισφορά των Φερόων Νήσων στο πρόγραμμα «Ορίζοντας 2020» καθορίζεται σε ετήσια βάση, κατ' αναλογία και επιπλέον του ποσού που προβλέπεται κατ' έτος στον γενικό προϋπολογισμό της Ένωσης ως πιστώσεις ανάληψης υποχρεώσεων που είναι αναγκαίες για την εφαρμογή, τη διαχείριση και τη λειτουργία του προγράμματος «Ορίζοντας 2020».
 2.
 Ο παράγοντας αναλογίας για τη συμμετοχή των Φερόων Νήσων προκύπτει με υπολογισμό του λόγου του ακαθάριστου εγχώριου προϊόντος των Φερόων Νήσων, σε τιμές αγοράς, προς το άθροισμα των ακαθάριστων εγχώριων προϊόντων, σε τιμές αγοράς, των κρατών μελών της Ένωσης. Ο λόγος αυτός υπολογίζεται, για μεν τα κράτη μέλη της Ένωσης, με βάση τα πλέον πρόσφατα στατιστικά στοιχεία που διαθέτει η Επιτροπή (Eurostat) κατά τον χρόνο δημοσίευσης του σχεδίου προϋπολογισμού της Ένωσης για το ίδιο έτος, για δε τις Νήσους Φερόε, με βάση τα πλέον πρόσφατα στατιστικά στοιχεία που διαθέτει η Εθνική Στατιστική Υπηρεσία των Φερόων Νήσων (Hagstova Føroya), για το ίδιο έτος, κατά τον χρόνο δημοσίευσης του σχεδίου προϋπολογισμού της Ένωσης.
 3.
 Το συντομότερο δυνατόν και, το αργότερο, την 1η Σεπτεμβρίου του έτους που προηγείται του εκάστοτε οικονομικού έτους, η Επιτροπή κοινοποιεί στις Φερόες Νήσου ςτα ακόλουθα στοιχεία, συνοδευόμενα από βασικές πληροφορίες για την κατανόησή τους:
 —
 τα ποσά των πιστώσεων ανάληψης υποχρεώσεων που εμφαίνονται στην κατάσταση δαπανών του σχεδίου προϋπολογισμού της Ένωσης η οποία αντιστοιχεί στο πρόγραμμα «Ορίζοντας 2020»·
 —
 το κατ' εκτίμηση ύψος των συνεισφορών που αντιστοιχεί στη συμμετοχή των Φερόων Νήσωνστο πρόγραμμα «Ορίζοντας 2020» σύμφωνα με τις παραγράφους 1, 2 και 3, όπως προκύπτει από το σχέδιο προϋπολογισμού της Ένωσης.
 Μετά την οριστική έγκριση του γενικού προϋπολογισμού της Ένωσης, η Επιτροπή γνωστοποιεί στις Φερόες Νήσουςτα οριστικά ποσά που αναφέρονται στην παράγραφο 1, μέσω της κατάστασης δαπανών που αντιστοιχεί στη συμμετοχή των Νήσων Φερόε.
 Κατά το τέταρτο έτος από την έναρξη ισχύος της παρούσας συμφωνίας, τα Μέρη επανεξετάζουν τον παράγοντα αναλογίας για τη συμμετοχή των Φερόων Νήσων, με βάση τα δεδομένα για τη συμμετοχή νομικών οντοτήτων των Φερόων Νήσων σε έμμεσες και άμεσες δράσεις του προγράμματος «Ορίζοντας 2020» κατά την περίοδο 2014-2016.
 ΙΙ. Καταβολή της οικονομικής συνεισφοράς των Φερόων Νήσων
 1.
 Το αργότερο τον Ιανουάριο και τον Ιούνιο εκάστου οικονομικού έτους, η Επιτροπή απευθύνει στις Φερόες Νήσους πρόσκληση καταβολής που αντιστοιχεί στη συνεισφορά τους βάσει της παρούσας συμφωνίας.
 Οι εν λόγω προσκλήσεις καταβολής συνεισφορών προβλέπουν, αντιστοίχως, την καταβολή των έξι δωδέκατων της συνεισφοράς των Φερόων Νήσων, εντός 30 ημερών από την παραλαβή των προσκλήσεων. Ωστόσο, τα έξι δωδέκατα προς καταβολή εντός 30 ημερών από την παραλαβή της πρόσκλησης του Ιανουαρίου υπολογίζονται με βάση το ποσό που αναγράφεται στην κατάσταση εσόδων του σχεδίου προϋπολογισμού: η εκκαθάριση του ποσού αυτού γίνεται με την καταβολή των έξι δωδέκατων εντός 30 ημερών από την παραλαβή της πρόσκλησης καταβολής συνεισφορών που εκδίδεται, το αργότερο, τον Ιούνιο.
 Για το πρώτο έτος εφαρμογής της παρούσας συμφωνίας η Επιτροπή απευθύνει την πρώτη πρόσκληση καταβολής συνεισφορών εντός 30


text:
ημερών από την έναρξη της προσωρινής εφαρμογής της. Εάν η πρόσκληση αυτή εκδοθεί μετά τις 15 Ιουνίου, προβλέπει την καταβολή, εντός 30 ημερών, των δώδεκα δωδέκατων της συνεισφοράς των Φερόων Νήσων, υπολογιζόμενων με βάση το ποσό που αναγράφεται στην κατάσταση εσόδων του προϋπολογισμού.
 2.
 Η συνεισφορά των Φερόων Νήσων υπολογίζεται και καταβάλλεται σε ευρώ. Οι πληρωμές των Φερόων Νήσων πιστώνονται στα ενωσιακά προγράμματα ως έσοδα του προϋπολογισμού, καταχωριζόμενα στο κατάλληλο κονδύλιο της κατάστασης εσόδων του ετήσιου προϋπολογισμού της Ένωσης. Στη διαχείριση των πιστώσεων εφαρμόζεται ο δημοσιονομικός κανονισμός.
 3.
 Οι Φερόες Νήσοι καταβάλλουν τη συνεισφορά που απορρέει από την παρούσα συμφωνία σύμφωνα με το χρονοδιάγραμμα της παραγράφου 1. Οποιαδήποτε καθυστέρηση στην καταβολή της συνεισφοράς συνεπάγεται επιβάρυνση των Φερόων Νήσων με τόκους υπερημερίας επί του ανεξόφλητου ποσού, υπολογιζόμενους από την ημερομηνία λήξης της προθεσμίας πληρωμής. Το επιτόκιο για τα εισπρακτέα ποσά που δεν εξοφλούνται εμπρόθεσμα είναι αυτό που εφαρμόζει η Ευρωπαϊκή Κεντρική Τράπεζα για τις κύριες πράξεις αναχρηματοδότησης, όπως δημοσιεύεται στη σειρά C της Επίσημης Εφημερίδας της Ευρωπαϊκής Ένωσης, και που ισχύει την πρώτη ημερολογιακή ημέρα του μήνα κατά τον οποίο εκπνέει η προθεσμία, προσαυξημένο κατά μιάμιση εκατοστιαία μονάδα.
 Σε περίπτωση που η καθυστέρηση καταβολής συνεισφοράς είναι τέτοια ώστε να θέτει σε σοβαρό κίνδυνο την εφαρμογή και τη διαχείριση του προγράμματος, η Επιτροπή αναστέλλει τη συμμετοχή των Φερόων Νήσων στο πρόγραμμα για το συγκεκριμένο οικονομικό έτος, εάν δεν πραγματοποιηθεί πληρωμή εντός 20 εργάσιμων ημερών από την αποστολή επίσημης επιστολής υπενθύμισης στις Νήσους Φερόε, με την επιφύλαξη των υποχρεώσεων της Ένωσης που απορρέουν από συμφωνίες επιχορήγησης και/ή συμβάσεις, οι οποίες έχουν ήδη συναφθεί και αφορούν την υλοποίηση επιλεγμένων έμμεσων δράσεων.
 4.
 Το αργότερο στις 31 Μαΐου του έτους που έπεται του εκάστοτε οικονομικού έτους, καταρτίζεται, σύμφωνα με τη μορφή του λογαριασμού εσόδων και εξόδων της Επιτροπής, και διαβιβάζεται στις Φερόες Νήσους, για ενημερωτικούς σκοπούς, η κατάσταση πιστώσεων για το πρόγραμμα «Ορίζοντας 2020» για το συγκεκριμένο οικονομικό έτος.
 5.
 Όταν κλείνουν οι λογαριασμοί κάθε οικονομικού έτους και στο πλαίσιο της κατάρτισης του λογαριασμού εσόδων και εξόδων, η Επιτροπή προβαίνει σε εκκαθάριση των λογαριασμών της συμμετοχής των Φερόων Νήσων. Κατά την εκκαθάριση αυτή λαμβάνονται υπόψη οι αλλαγές που επήλθαν κατά τη διάρκεια του οικονομικού έτους, μέσω μεταφορών, διαγραφών, μεταφορών υπολοίπων, αποδεσμεύσεων ή με συμπληρωματικούς και διορθωτικούς προϋπολογισμούς. Η εν λόγω εκκαθάριση γίνεται κατά τον χρόνο της δεύτερης πληρωμής για το επόμενο οικονομικό έτος, για δε το τελευταίο οικονομικό έτος, τον Ιούλιο του 2021. Περαιτέρω εκκαθαρίσεις γίνονται κατ' έτος έως τον Ιούλιο του 2023.
 ΠΑΡΑΡΤΗΜΑ IV
 ΟΙΚΟΝΟΜΙΚΟΣ ΕΛΕΓΧΟΣ ΤΩΝ ΣΥΜΜΕΤΕΧΟΝΤΩΝ ΑΠΟ ΤΙΣ ΦΕΡΟΕΣ ΝΗΣΟΥΣ ΣΤΑ ΠΡΟΓΡΑΜΜΑΤΑ ΠΟΥ ΚΑΛΥΠΤΟΝΤΑΙ ΑΠΟ ΤΗΝ ΠΑΡΟΥΣΑ ΣΥΜΦΩΝΙΑ
 I. Απευθείας επικοινωνία
 Η Επιτροπή επικοινωνεί απευθείας με τους συμμετέχοντες στο πρόγραμμα που είναι εγκατεστημένοι στις Φερόες Νήσους, καθώς και με τους οικείους υπεργολάβους. Οι συμμετέχοντες μπορούν να υποβάλλουν απευθείας στην Επιτροπή κάθε σχετική πληροφορία και τεκμηρίωση που οφείλουν να υποβάλλουν βάσει των πράξεων οι οποίες αναφέρονται στην παρούσα συμφωνία και των συμφωνιών επιχορήγησης και/ή συμβάσεων που συνάπτονται για την εφαρμογή τους.
 ΙΙ. Έλεγχοι
 1.
 Σύμφωνα με τον κανονισμό (ΕΕ, Ευρατόμ) αριθ. 966/2012, τον


text:
κανονισμό (ΕΕ) αριθ. 1268/2012 και τους λοιπούς κανόνες που αναφέρονται στην παρούσα συμφωνία, οι συμφωνίες επιχορήγησης και/ή συμβάσεις που συνάπτονται με συμμετέχοντες στο πρόγραμμα οι οποίοι είναι εγκατεστημένοι στις Φερόες Νήσους προβλέπουν τη διενέργεια, ανά πάσα στιγμή, επιστημονικού, οικονομικού, τεχνολογικού ή άλλου ελέγχου από υπαλλήλους της Επιτροπής ή άλλα, εξουσιοδοτημένα από την Επιτροπή άτομα στις εγκαταστάσεις των συμμετεχόντων και των υπεργολάβων τους.
 2.
 Οι υπάλληλοι της Επιτροπής, οι ελεγκτές του Ελεγκτικού Συνεδρίου και άλλα, εξουσιοδοτημένα από την Επιτροπή άτομα έχουν την κατάλληλη πρόσβαση σε χώρους εγκαταστάσεων, εκτελούμενες εργασίες και έγγραφα (τόσο σε έντυπη, όσο και σε ηλεκτρονική μορφή), καθώς και σε όλες τις πληροφορίες που απαιτούνται για τη διενέργεια των ανωτέρω ελέγχων επιτόπου, με την επιφύλαξη ρητής πρόβλεψης αυτού του δικαιώματος πρόσβασης στις συμφωνίες επιχορήγησης και/ή συμβάσεις που συνάπτονται με συμμετέχοντες από τις Φερόες Νήσους για την εφαρμογή των πράξεων οι οποίες αναφέρονται στην παρούσα συμφωνία. Η μη παροχή του συγκεκριμένου δικαιώματος θα θεωρείται αδυναμία τεκμηρίωσης δαπανών και, κατά συνέπεια, δυνητική παραβίαση των συμφωνιών επιχορήγησης.
 3.
 Οι έλεγχοι είναι δυνατόν να διενεργηθούν μετά τη λήξη του προγράμματος ή της παρούσας συμφωνίας, υπό τους όρους των εν λόγω συμφωνιών επιχορήγησης και/ή συμβάσεων.
 ΙΙΙ. Επιτόπιοι έλεγχοι
 1.
 Στο πλαίσιο της παρούσας συμφωνίας, εξουσιοδοτείται η Επιτροπή (OLAF) να διενεργεί επιτόπιους ελέγχους και επιθεωρήσεις στις εγκαταστάσεις των συμμετεχόντων και των υπεργολάβων τους από τις Φερόες Νήσους, υπό τους όρους και τις προϋποθέσεις του κανονισμού (Ευρατόμ, ΕΚ) αριθ. 2185/96 του Συμβουλίου (1).
 2.
 Οι επιτόπιοι έλεγχοι και επιθεωρήσεις οργανώνονται και διενεργούνται από την Επιτροπή σε στενή συνεργασία με την Εθνική Ελεγκτική Υπηρεσία (Landsgrannskoðanin). Η Υπηρεσία αυτή ειδοποιείται εκ των προτέρων και σε εύλογο χρόνο για το αντικείμενο, τον σκοπό και τη νομική βάση των ελέγχων και επιθεωρήσεων, έτσι ώστε να είναι σε θέση να συνδράμει. Προς τούτο, οι υπάλληλοι των αρμοδίων αρχών των Φερόων Νήσων μπορούν να συμμετέχουν στους επιτόπιους ελέγχους και επιθεωρήσεις.
 3.
 Η Επιτροπή μπορεί να διενεργεί τους επιτόπιους ελέγχους και επιθεωρήσεις από κοινού με τις αρμόδιες αρχές των Φερόων Νήσων, εφόσον το επιθυμούν.
 4.
 Σε περίπτωση που οι συμμετέχοντες στο πρόγραμμα αντιτίθενται σε επιτόπιο έλεγχο ή επιθεώρηση, οι αρμόδιες αρχές των Νήσων Φερόε, ενεργώντας σύμφωνα με τους εθνικούς κανόνες και κανονισμούς, συνδράμουν τους επιθεωρητές της Επιτροπής, στον εύλογα αναγκαίο βαθμό για την εκτέλεση των σχετικών με τον επιτόπιο έλεγχο ή επιθεώρηση καθηκόντων τους.
 5.
 Η Επιτροπή αναφέρει το συντομότερο δυνατόν στην αρμόδια αρχή των Φερόων Νήσων κάθε παρατυπία —πραγματικά περιστατικά ή υπόνοιες— που περιέρχεται στην αντίληψή της κατά τη διενέργεια επιτόπιου ελέγχου ή επιθεώρησης. Σε κάθε περίπτωση, η Επιτροπή οφείλει να ενημερώνει την προαναφερόμενη αρχή για το αποτέλεσμα των ελέγχων και επιθεωρήσεων.
 IV. Ενημέρωση και διαβουλεύσεις
 1.
 Για την ορθή εφαρμογή του παρόντος παραρτήματος, οι αρμόδιες αρχές των Φερόων Νήσων και της Ένωσης ανταλλάσσουν τακτικά πληροφορίες, εκτός εάν αυτό απαγορεύεται ή δεν επιτρέπεται βάσει των εθνικών κανόνων και κανονισμών, και διαβουλεύονται μεταξύ τους, εφόσον το ζητήσει ένα Μέρος.
 2.
 Οι αρμόδιες αρχές των Φερόων Νήσων ενημερώνουν την Επιτροπή, εντός εύλογου χρονικού διαστήματος, για κάθε παρατυπία —πραγματικά περιστατικά ή υπόνοιες— που περιέρχεται στην


text:
αντίληψή τους και συνδέεται με τη σύναψη και εφαρμογή των συμφωνιών επιχορήγησης και/ή συμβάσεων οι οποίες συνάπτονται κατ' εφαρμογή των πράξεων που αναφέρονται στην παρούσα συμφωνία.
 V. Εμπιστευτικότητα
 Οι πληροφορίες που γνωστοποιούνται ή αποκτώνται σε οποιαδήποτε μορφή βάσει του παρόντος παραρτήματος καλύπτονται από το επαγγελματικό απόρρητο και προστατεύονται με τον τρόπο που προβλέπεται για ομοειδείς πληροφορίες από το δίκαιο των Φερόων Νήσων και από τις αντίστοιχες διατάξεις που ισχύουν για τα θεσμικά όργανα της Ένωσης. Οι πληροφορίες αυτές δεν επιτρέπεται να γνωστοποιούνται σε άλλα άτομα πλην εκείνων που επιβάλλεται βάσει της νομοθεσίας να τις γνωρίζουν, λόγω των αρμοδιοτήτων τους σε θεσμικά όργανα της Ένωσης ή στα κράτη μέλη της Ένωσης ή στις Φερόες Νήσους, ούτε να χρησιμοποιούνται για άλλους σκοπούς πέραν της αποτελεσματικής προστασίας των οικονομικών συμφερόντων των μερών.
 VI. Διοικητικά μέτρα και κυρώσεις
 Με την επιφύλαξη της εφαρμογής του ποινικού δικαίου των Φερόων Νήσων, η Επιτροπή μπορεί να επιβάλλει διοικητικά μέτρα και κυρώσεις σύμφωνα με τους κανονισμούς (ΕΕ, Ευρατόμ) αριθ. 966/2012, (ΕΕ) αριθ. 1268/2012 και (ΕΚ, Ευρατόμ) αριθ. 2988/95 του Συμβουλίου (2).
 VII. Ανάκτηση και αναγκαστική εκτέλεση
 Οι αποφάσεις που λαμβάνει η Επιτροπή στο πλαίσιο του καλυπτόμενου από την παρούσα συμφωνία προγράμματος «Ορίζοντας 2020», με τις οποίες επιβάλλεται χρηματική υποχρέωση εις βάρος προσώπων, εκτός των κρατών, είναι τίτλοι εκτελεστοί στις Φερόες Νήσους. Εφόσον το ζητήσει η Επιτροπή, η αρχή που έχει οριστεί από την κυβέρνηση των Φερόων Νήσων κινεί τις διαδικασίες αναγκαστικής εκτέλεσης του τίτλου εξ ονόματος της Επιτροπής. Στην περίπτωση αυτή, η απόφαση της Επιτροπής κατατίθεται στο Δικαστήριο των Νήσων Φερόε, χωρίς άλλες διατυπώσεις πλην του ελέγχου της γνησιότητας του τίτλου, από την αρχή που έχει ορίσει προς τούτο η κυβέρνηση των Φερόων Νήσων, η οποία και ενημερώνει σχετικά την Επιτροπή. Η αναγκαστική εκτέλεση πραγματοποιείται σύμφωνα με το δίκαιο και τη δικονομία των Φερόων Νήσων. Οι σχετικές εκτελεστικές διατάξεις ενσωματώνονται στις συμφωνίες επιχορήγησης και/ή συμβάσεις που συνάπτονται με συμμετέχοντες από τις Φερόες Νήσους. Το Δικαστήριο της Ευρωπαϊκής Ένωσης είναι αρμόδιο για τον έλεγχο της νομιμότητας των αποφάσεων της Επιτροπής και την αναστολή της εκτέλεσής τους. Παράλληλα, το Δικαστήριο των Φερόων Νήσων είναι αρμόδιο για τον έλεγχο της κανονικότητας των εκτελεστικών μέτρων.
 (1) Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
 (2) Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).


text:
 30.8.2008
 EL
 Επίσημη Εφημερίδα της Ευρωπαϊκής Ένωσης
 L 232/13
 Μόνο τα πρωτότυπα κείμενα της ΟΕΕ/ΟΗΕ έχουν νομική ισχύ δυνάμει του διεθνούς δημόσιου δικαίου Η κατάσταση και η ημερομηνία έναρξης ισχύος του παρόντος κανονισμού πρέπει να ελεγχθεί στην τελευταία έκδοση του εγγράφου που αφορά την κατάσταση προσχώρησης στους κανονισμούς UN-ECE, δηλ. του εγγράφου TRANS/WP.29/343, που είναι διαθέσιμο στον ακόλουθο δικτυακό τόπο:
 http://www.unece.org/trans/main/wp29/wp29wgs/wp29gen/wp29fdocstts.html
 Κανονισμός αριθ. 58 της Οικονομικής Επιτροπής του ΟΗΕ για την Ευρώπη (ΟΕΕ/ΟΗΕ) — Ενιαίες διατάξεις σχετικά με την έγκριση:
 I.
 Οπίσθιων προστατευτικών διατάξεων έναντι ενσφήνωσης (ΟΠΔΕ)
 II.
 Οχημάτων σε σχέση με την εγκατάσταση ΟΠΔΕ εγκεκριμένου τύπου
 III.
 Οχημάτων σε σχέση με την οπίσθια προστασία έναντι ενσφήνωσης (ΟΠΕ)
 Αναθεώρηση 2
 Ενσωματώνει όλο το έγκυρο κείμενο έως:
 02 σειρά τροποποιήσεων — Ημερομηνία έναρξης ισχύος: 11 Ιουλίου 2008
 1. ΠΕΔΙΟ ΕΦΑΡΜΟΓΗΣ
 1.1. Ο παρών κανονισμός αφορά:
 1.1.1.
 ΤΜΗΜΑ I: τις ΟΠΔΕ που προορίζονται να τοποθετηθούν σε οχήματα των κατηγοριών N2, N3, O3 και O4
 (1)·
 1.1.2.
 ΤΜΗΜΑ II: την εγκατάσταση σε οχήματα των κατηγοριών N2, N3, O3 και O4
 (1) ΟΠΔΕ που έχουν λάβει έγκριση τύπου σύμφωνα με το τμήμα Ι του παρόντος κανονισμού·
 1.1.3.
 ΤΜΗΜΑ III: οχήματα των κατηγοριών N2, N3, O3 και O4
 (1) που είναι εξοπλισμένα με ΟΠΔΕ η οποία δεν έχει εγκριθεί χωριστά σύμφωνα με το τμήμα Ι του παρόντος κανονισμού ή έχουν σχεδιαστεί ή/και εξοπλιστεί κατά τρόπον ώστε να είναι δυνατόν να θεωρηθεί ότι τα κατασκευαστικά μέρη της επιτελούν πλήρως ή εν μέρει τη λειτουργία οπίσθιας προστατευτικής διάταξης έναντι ενσφήνωσης.
 1.2. Ο παρών κανονισμός δεν εφαρμόζεται σε:
 1.2.1.
 μονάδες έλξης για αρθρωτά οχήματα·
 1.2.2.
 ρυμουλκούμενα ειδικά σχεδιασμένα και κατασκευασμένα για τη μεταφορά αδιαίρετων φορτίων πολύ μεγάλου μήκους, όπως ξυλείας, χαλύβδινων ράβδων, κλπ·
 1.2.3.
 οχήματα των οποίων η χρήση είναι ασύμβατη με οπίσθιες προστατευτικές διατάξεις έναντι ενσφήνωσης.
 2. ΣΚΟΠΟΣ
 Σκοπός του παρόντος κανονισμού είναι να διασφαλιστεί η αποτελεσματική προστασία έναντι ενσφήνωσης των οχημάτων που αναφέρονται στην παράγραφο 1 του παρόντος κανονισμού στην περίπτωση οπίσθιας σύγκρουσης με οχήματα των κατηγοριών M1 και N1
 (1).
 3. ΚΟΙΝΟΙ ΟΡΙΣΜΟΙ ΓΙΑ ΤΑ ΤΜΗΜΑΤΑ Ι, ΙΙ και ΙΙΙ
 3.1. Για τους σκοπούς του παρόντος κανονισμού:
 3.1.1.
 «Μάζα άνευ φορτίου» είναι η μάζα του οχήματος σε κατάσταση λειτουργίας, χωρίς επιβάτες και φορτίο αλλά με καύσιμο, ψυκτικό και λιπαντικό υγρό, εργαλεία και εφεδρικό τροχό (εάν παρέχεται ως συνήθης εξοπλισμός από τον κατασκευαστή του οχήματος).
 3.1.2.
 «Μέγιστη μάζα» είναι η μάζα που έχει δηλωθεί από τον κατασκευαστή ως μέγιστη τεχνικά επιτρεπόμενη μάζα (η μάζα αυτή μπορεί να υπερβαίνει τη «μέγιστη επιτρεπόμενη μάζα» που ορίζεται σε επίπεδο εθνικής διοίκησης).
 3.1.3.
 Η «ΟΠΔΕ» συνήθως αποτελείται από ένα εγκάρσιο μέλος και συνδέσμους με τα πλευρικά μέλη του πλαισίου ή άλλα δομικά μέρη του οχήματος.
 ΤΜΗΜΑ I: ΕΓΚΡΙΣΗ ΟΠΙΣΘΙΩΝ ΠΡΟΣΤΑΤΕΥΤΙΚΩΝ ΔΙΑΤΑΞΕΩΝ ΕΝΑΝΤΙ ΕΝΣΦΗΝΩΣΗΣ
 4. ΟΡΙΣΜΟΙ
 4.1. Για τους σκοπούς του τμήματος Ι του παρόντος κανονισμού:
 4.1.1.
 «Έγκριση οπίσθιας προστατευτικής διάταξης έναντι ενσφήνωσης» είναι η έγκριση αυτού του τύπου οπίσθιας προστατευτικής διάταξης έναντι ενσφήνωσης όσον αφορά τις απαιτήσεις που καθορίζονται στην παράγραφο 7.
 4.1.2.
 «Τύπος οπίσθιας προστατευτικής διάταξης έναντι ενσφήνωσης» σημαίνει την οπίσθια προστατευτική διάταξη έναντι ενσφήνωσης που δεν διαφέρει,


text:
όσον αφορά τα ουσιώδη χαρακτηριστικά όπως σχήμα, διαστάσεις, στήριξη, υλικά και σήματα που αναφέρονται στην παράγραφο 5.2.2 παρακάτω.
 5. ΑΙΤΗΣΗ ΕΓΚΡΙΣΗΣ
 5.1. Η αίτηση έγκρισης μιας ΟΠΔΕ υποβάλλεται από τον κατασκευαστή της ΟΠΔΕ ή από τον δεόντως εξουσιοδοτημένο αντιπρόσωπό του.
 5.2. Για κάθε τύπο ΟΠΔΕ, η αίτηση πρέπει να συνοδεύεται από:
 5.2.1.
 τεκμηρίωση σε τρία αντίγραφα η οποία περιλαμβάνει περιγραφή των τεχνικών χαρακτηριστικών της ΟΠΔΕ: διαστάσεις, γραμμές, συστατικά υλικά και μέθοδος εγκατάστασης της ΟΠΔΕ·
 5.2.2.
 δείγμα του τύπου της ΟΔΠΕ: το δείγμα πρέπει να είναι σαφώς και ανεξίτηλα σεσημασμένο σε όλα τα κύρια κατασκευαστικά μέρη του με την εμπορική επωνυμία ή το εμπορικό σήμα του αιτούντος και τον χαρακτηρισμό του τύπου.
 5.3. Αντιπροσωπευτική ΟΠΔΕ του προς έγκριση τύπου υποβάλλεται στην τεχνική υπηρεσία που είναι υπεύθυνη για τη διεξαγωγή των δοκιμών έγκρισης.
 5.4. Η αρμόδια αρχή επιβεβαιώνει, πριν από τη χορήγηση έγκρισης τύπου, ότι έχουν ληφθεί τα κατάλληλα μέτρα τα οποία εξασφαλίζουν τον αποτελεσματικό έλεγχο της συμμόρφωσης της παραγωγής.
 6. ΕΓΚΡΙΣΗ
 6.1. Εφόσον η ΟΔΠΕ που υποβάλλεται προς έγκριση σύμφωνα με τον παρόντα κανονισμό πληροί τις απαιτήσεις της παραγράφου 7, χορηγείται έγκριση του εν λόγω τύπου ΟΠΔΕ.
 6.2. Για κάθε τύπο που εγκρίνεται καθορίζεται αριθμός έγκρισης. Τα πρώτα δύο ψηφία (02 επί του παρόντος, που αντιστοιχούν στη σειρά τροποποιήσεων 02) δηλώνουν τη σειρά τροποποιήσεων που ενσωματώνουν τις πλέον πρόσφατες σημαντικές τεχνικές τροποποιήσεις του κανονισμού κατά την έκδοση της έγκρισης. Το ίδιο συμβαλλόμενο μέρος δεν επιτρέπεται να εκχωρεί τον ίδιο αριθμό για διαφορετικό τύπο οπίσθιας προστατευτικής διάταξης έναντι ενσφήνωσης.
 6.3. Η έγκριση, επέκταση ή απόρριψη της έγκρισης τύπου ΟΠΔΕ σύμφωνα με τον παρόντα κανονισμό κοινοποιείται στα μέρη της συμφωνίας του 1958 τα οποία εφαρμόζουν τον παρόντα κανονισμό, μέσω εντύπου που είναι σύμφωνο με το υπόδειγμα του παραρτήματος 1 του παρόντος κανονισμού.
 6.4. Σε κάθε ΟΠΔΕ που συμφωνεί με εγκεκριμένο βάσει του παρόντος κανονισμού τύπο ΟΔΠΕ τοποθετείται, σε σημείο εμφανές και εύκολα προσπελάσιμο το οποίο καθορίζεται στο έντυπο της έγκρισης, διεθνές σήμα έγκρισης αποτελούμενο από:
 6.4.1.
 έναν κύκλο που περιβάλλει το γράμμα «E», ακολουθούμενο από τον χαρακτηριστικό αριθμό της χώρας που έχει χορηγήσει την έγκριση (2)·
 6.4.2.
 τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό εγκρίσεως στα δεξιά του κύκλου που προβλέπεται στην παράγραφο 6.4.1.
 6.5. Το σήμα έγκρισης πρέπει να είναι ευανάγνωστο και ανεξίτηλο.
 6.6. Το παράρτημα 4 του παρόντος κανονισμού περιλαμβάνει παραδείγματα διατάξεων σημάτων έγκρισης.
 7. ΑΠΑΙΤΗΣΕΙΣ
 7.1. Το ύψος διατομής του εγκάρσιου μέλους δεν μπορεί να είναι μικρότερο από 100 mm. Τα πλευρικά άκρα του εγκάρσιου μέλους δεν πρέπει να κάμπτονται προς τα πίσω ή να έχουν αιχμηρή εξωτερική ακμή· ο όρος αυτός πληρούται, όταν τα πλευρικά άκρα του εγκάρσιου μέλους είναι εξωτερικώς στρογγυλεμένα και έχουν ακτίνα καμπυλότητας τουλάχιστον 2,5 mm.
 7.2. Η ΟΠΔΕ πρέπει να είναι σχεδιασμένη έτσι ώστε η θέση της στο οπίσθιο τμήμα του οχήματος να μπορεί να μεταβάλλεται. Στην περίπτωση αυτή, πρέπει να υπάρχει εγγυημένη μέθοδος ασφάλισής της στη θέση λειτουργίας, έτσι ώστε να αποκλείεται οποιαδήποτε απρόβλεπτη αλλαγή θέσεως. Πρέπει να είναι δυνατόν για τον χειριστή να μεταβάλλει την


text:
θέση της διάταξης επιβάλλοντας δύναμη που δεν υπερβαίνει τα 40 daN.
 7.3. Η ΟΔΠΕ πρέπει να προσφέρει επαρκή αντίσταση σε δυνάμεις που εφαρμόζονται παράλληλα προς τον διαμήκη άξονα του οχήματος (αυτό αποδεικνύεται σύμφωνα με τις διαδικασίες και τις συνθήκες δοκιμής που καθορίζονται στο παράρτημα 5 του παρόντος κανονισμού). Η μέγιστη οριζόντια μετατόπιση της ΟΠΔΕ που παρατηρείται κατά τη διάρκεια και μετά την εφαρμογή των δυνάμεων δοκιμής που ορίζονται στο παράρτημα 5 αναφέρεται στην κοινοποίηση έγκρισης τύπου (παράρτημα 1, σημείο 8).
 7.4. Για οχήματα στα οποία έχει τοποθετηθεί ανυψούμενη πλατφόρμα στο οπίσθιο τμήμα, η τοποθέτηση της διάταξης οπίσθιας προφύλαξης μπορεί να διακόπτεται για τις ανάγκες του μηχανισμού. Στην περίπτωση αυτή, εφαρμόζονται οι ακόλουθες ειδικές απαιτήσεις:
 7.4.1.
 Η μέγιστη πλευρική απόσταση μεταξύ των στοιχείων της διάταξης οπίσθιας προφύλαξης και των στοιχείων της ανυψούμενης πλατφόρμας, που μετακινούνται κατά τη διάρκεια της διακοπής όταν βρίσκεται σε λειτουργία η ανυψούμενη πλατφόρμα και τα οποία καθιστούν αναγκαία τη διακοπή, δεν μπορεί να υπερβαίνει τα 2,5 cm.
 7.4.2.
 Τα επιμέρους στοιχεία της διάταξης οπίσθιας προφύλαξης, συμπεριλαμβανομένων και των πλευρικών στοιχείων του ανυψωτικού μηχανισμού, κατά περίπτωση, πρέπει να έχουν ωφέλιμη επιφάνεια τουλάχιστον 350 cm2.
 Ωστόσο, στην περίπτωση οχημάτων με πλάτος μικρότερο από 2 000 mm και τα οποία δεν είναι δυνατόν να πληρούν αυτήν την απαίτηση, η ωφέλιμη επιφάνεια είναι δυνατόν να μειωθεί με την προϋποθεση ότι πληρούνται τα κριτήρια αντίστασης.
 8. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 Οι διαδικασίες σχετικά με τη συμμόρφωση της παραγωγής πρέπει να συνάδουν με εκείνες που προβλέπονται στο προσάρτημα 2 της συμφωνίας (E/ECE/324-E/ECE/TRANS/505/Αναθ.2), με τις ακόλουθες απαιτήσεις:
 8.1.
 Κάθε οπίσθια προστατευτική διάταξη έναντι ενσφήνωσης που έχει εγκριθεί σύμφωνα με τον παρόντα κανονισμό κατασκευάζεται κατά τρόπο που να συμμορφώνεται με τον τύπο που έχει εγκριθεί ικανοποιώντας τις απαιτήσεις που καθορίζονται στην παραπάνω παράγραφο 7.
 8.2.
 Η αρχή που έχει χορηγήσει την έγκριση τύπου μπορεί ανά πάσα στιγμή να προβεί σε επαλήθευση των μεθόδων ελέγχου της συμμόρφωσης που εφαρμόζονται σε κάθε εγκατάσταση παραγωγής. Οι επαληθεύσεις αυτές διεξάγονται κατά κανόνα ανά διετία.
 9. ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 9.1. Η έγκριση που χορηγείται όσον αφορά έναν τύπο ΟΠΔΕ δυνάμει του παρόντος κανονισμού μπορεί να αποσυρθεί εάν οι απαιτήσεις που έχουν τεθεί ανωτέρω δεν πληρούνται ή εάν η προστατευτική διάταξη δεν έχει υποστεί με επιτυχία την προβλεπόμενη στο παράρτημα 5 δοκιμασία.
 9.2. Εάν κάποιο συμβαλλόμενο μέρος στη συμφωνία που εφαρμόζει τον παρόντα κανονισμό ανακαλέσει έγκριση που έχει χορηγήσει κατά το παρελθόν, πρέπει να ενημερώσει άμεσα τα υπόλοιπα συμβαλλόμενα μέρη που εφαρμόζουν τον παρόντα κανονισμό μέσω εντύπου κοινοποίησης που είναι σύμφωνο με το υπόδειγμα που παρατίθεται στο παράρτημα 1 του παρόντος κανονισμού.
 10. ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤΥΠΟΥ ΟΠΔΕ
 10.1. Κάθε τροποποίηση εγκεκριμένου τύπου ΟΠΔΕ κοινοποιείται στη διοικητική αρχή που έχει εγκρίνει τον τύπο ΟΠΔΕ. Η διοικητική υπηρεσία μπορεί:
 10.1.1.
 είτε να θεωρήσει ότι οι τροποποιήσεις που έγιναν είναι απίθανο να έχουν σημαντικές επιπτώσεις και ότι, εν πάση περιπτώσει, η ΟΠΔΕ εξακολουθεί να είναι σύμφωνη προς τις απαιτήσεις,
 10.1.2.
 είτε να απαιτήσει μια επιπλέον έκθεση δοκιμής από την τεχνική υπηρεσία που είναι αρμόδια για τη διεξαγωγή των δοκιμών.


text:
10.2. Η επικύρωση ή η απόρριψη της έγκρισης, στην οποία προσδιορίζονται οι τροποποιήσεις, κοινοποιείται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 6.3 ανωτέρω.
 10.3. Η αρμόδια αρχή που εκδίδει την επέκταση της έγκρισης εκχωρεί αύξοντα αριθμό σε κάθε αίτηση επέκτασης της έγκρισης και ενημερώνει σχετικά τα υπόλοιπα συμβαλλόμενα μέρη στη συμφωνία του 1958 τα οποία εφαρμόζουν τον παρόντα κανονισμό, μέσω εντύπου κοινοποίησης που συμφωνεί με το υπόδειγμα του παραρτήματος 1 του παρόντος κανονισμού.
 11. ΟΡΙΣΤΙΚΗ ΔΙΑΚΟΠΗ ΤΗΣ ΠΑΡΑΓΩΓΗΣ
 Σε περίπτωση που ο κάτοχος της έγκρισης παύσει οριστικά την κατασκευή τύπου οπίσθιας προστατευτικής διάταξης έναντι ενσφήνωσης ο οποίος έχει εγκριθεί σύμφωνα με τον παρόντα κανονισμό, ενημερώνει σχετικά την αρχή που είχε χορηγήσει την έγκριση. Μόλις η αρχή παραλάβει τη σχετική κοινοποίηση, ενημερώνει τα λοιπά συμβαλλόμενα μέρη στη συμφωνία του 1958 που εφαρμόζουν τον παρόντα κανονισμό μέσω εντύπου κοινοποίησης σύμφωνα με το υπόδειγμα του παραρτήματος 1 του παρόντος κανονισμού.
 12. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΔΙΟΙΚΗΤΙΚΩΝ ΤΜΗΜΑΤΩΝ
 Τα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό οφείλουν να κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι αρμόδιες για τη διεξαγωγή των δοκιμών έγκρισης και των διοικητικών υπηρεσιών που χορηγούν εγκρίσεις, καθώς και τα έντυπα με τα οποία πρέπει να αποστέλλεται η πιστοποίηση της έγκρισης ή της επέκτασης ή της απόρριψης ή της ανάκλησης της έγκρισης που εκδίδεται σε άλλες χώρες.
 ΤΜΗΜΑ ΙΙ: ΕΓΚΡΙΣΗ ΟΧΗΜΑΤΟΣ ΣΕ ΣΧΕΣΗ ΜΕ ΤΗΝ ΕΓΚΑΤΑΣΤΑΣΗ ΟΠΔΕ ΕΓΚΕΚΡΙΜΕΝΟΥ ΤΥΠΟΥ
 13. ΟΡΙΣΜΟΙ
 13.1. Για τους σκοπούς του τμήματος ΙΙ του παρόντος κανονισμού:
 13.1.1.
 ως «έγκριση του οχήματος» νοείται η έγκριση τύπου οχήματος σε σχέση με την εγκατάσταση ΟΠΔΕ εγκεκριμένου τύπου σύμφωνα με το τμήμα Ι του παρόντος κανονισμού·
 13.1.2.
 ως «τύπος οχήματος» νοούνται τα οχήματα τα οποία δεν διαφέρουν ουσιωδώς σε σημεία, όπως:
 —
 το πλάτος του οπίσθιου άξονα,
 —
 τη δομή, τις διαστάσεις, το σχήμα και το ύψος από το έδαφος του οπίσθιου τμήματος του οχήματος και τα χαρακτηριστικά της ανάρτησης, εφόσον αφορούν τις απαιτήσεις που ορίζονται στην παράγραφο 19 του παρόντος κανονισμού,
 —
 την εγκεκριμένη ΟΠΔΕ που έχει τοποθετηθεί στο όχημα.
 13.2. Άλλοι ορισμοί που ισχύουν για το παρόν τμήμα ΙΙ περιλαμβάνονται στην παράγραφο 3 του παρόντος κανονισμού.
 14. ΑΙΤΗΣΗ ΕΓΚΡΙΣΗΣ
 14.1. Η αίτηση έγκρισης τύπου οχήματος σε σχέση με την εγκατάσταση ΟΠΔΕ εγκεκριμένου τύπου υποβάλλεται από τον κατασκευαστή του οχήματος ή τον δεόντως εξουσιοδοτημένο αντιπρόσωπό του.
 14.2. Η αίτηση συνοδεύεται από τα παρακάτω αναφερόμενα έγγραφα εις τριπλούν και τα ακόλουθα στοιχεία:
 14.2.1.
 σχέδια του οχήματος που παρουσιάζουν, σύμφωνα με τα κριτήρια που αναφέρονται στην παράγραφο 13.1.2 του παρόντος κανονισμού, τον τύπο του οχήματος σε πλευρική και οπίσθια όψη με ένδειξη της θέσης της (των) εγκεκριμένης (-ων) ΟΠΔΕ και λεπτομέρειες του σχεδίου των στοιχείων στερέωσης στο πλαίσιο του οχήματος·
 14.2.2.
 τη μέγιστη μάζα του οχήματος·
 14.2.3.
 κατάλογο των ΟΠΔΕ που πρόκειται να τοποθετηθούν στο όχημα·
 14.2.4.
 κατόπιν αιτήματος της αρμόδιας αρχής, παρέχεται επίσης το


text:
έντυπο κοινοποίησης της έγκρισης τύπου (παράρτημα 1 του παρόντος κανονισμού).
 14.3. Αντιπροσωπευτικό όχημα του προς έγκριση τύπου οχήματος υποβάλλεται στην τεχνική υπηρεσία που είναι υπεύθυνη για τη διεξαγωγή των δοκιμών έγκρισης τύπου.
 14.3.1. Ένα όχημα που δεν περιλαμβάνει όλα τα κατασκευαστικά μέρη του τύπου μπορεί να γίνει αποδεκτό για δοκιμή με την προϋπόθεση ότι ο αιτών είναι σε θέση να τεκμηριώσει επαρκώς έναντι της αρμόδιας αρχής ότι η έλλειψη αυτών των κατασκευαστικών μερών δεν επηρεάζει τα αποτελέσματα των επαληθεύσεων όσον αφορά τις απαιτήσεις του παρόντος κανονισμού.
 14.4. Πριν από τη χορήγηση έγκρισης τύπου, η αρμόδια αρχή επιβεβαιώνει την ύπαρξη κατάλληλων μέτρων τα οποία εξασφαλίζουν τον αποτελεσματικό έλεγχο της συμμόρφωσης της παραγωγής.
 15. ΕΓΚΡΙΣΗ
 15.1. Εάν το όχημα που έχει υποβληθεί για έγκριση δυνάμει του παρόντος κανονισμού είναι εφοδιασμένο με εγκεκριμένη ΟΠΔΕ και πληροί τις απαιτήσεις της παραγράφου 16 παρακάτω, χορηγείται έγκριση του εν λόγω τύπου οχήματος.
 15.2. Για κάθε τύπο που εγκρίνεται καθορίζεται αριθμός έγκρισης. Τα πρώτα δύο ψηφία του (προς το παρόν 02 που αντιστοιχούν στη σειρά τροποποιήσεων 02) δηλώνουν τη σειρά τροποποιήσεων που ενσωματώνουν τις πλέον πρόσφατες σημαντικές τεχνικές τροποποιήσεις του κανονισμού κατά την έκδοση της έγκρισης. Το ίδιο συμβαλλόμενο μέρος δεν δύναται να εκχωρήσει τον ίδιο αριθμό σε άλλο τύπο οχήματος.
 15.3. Η έγκριση, επέκταση ή απόρριψη της έγκρισης τύπου οχήματος, σύμφωνα με τον παρόντα κανονισμό, κοινοποιείται στα μέρη της συμφωνίας του 1958 τα οποία εφαρμόζουν τον παρόντα κανονισμό, μέσω εντύπου που συμφωνεί με το υπόδειγμα του παραρτήματος 2 του παρόντος κανονισμού.
 15.4. Σε κάθε όχημα που συμφωνεί με εγκεκριμένο βάσει του παρόντος κανονισμού τύπο οχήματος τοποθετείται, σε σημείο εμφανές και εύκολα προσπελάσιμο το οποίο καθορίζεται στο έντυπο της έγκρισης, διεθνές σήμα έγκρισης αποτελούμενο από:
 15.4.1.
 έναν κύκλο που περιβάλλει το γράμμα «E», ακολουθούμενο από τον διακριτικό αριθμό της χώρας που έχει χορηγήσει την έγκριση (3)·
 15.4.2.
 τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό έγκρισης στα δεξιά του κύκλου που προβλέπεται στην παράγραφο 15.4.1.
 15.5. Αν το όχημα είναι σύμφωνο με εγκεκριμένο τύπο οχήματος, βάσει ενός ή περισσότερων κανονισμών που επισυνάπτονται στη συμφωνία, στη χώρα που χορήγησε την έγκριση βάσει του παρόντος κανονισμού, δεν χρειάζεται να επαναλαμβάνεται το σύμβολο που ορίζεται στην παράγραφο 15.4.1. Στην περίπτωση αυτή, ο κανονισμός, οι αριθμοί έγκρισης, καθώς και τα επιπρόσθετα σύμβολα όλων των κανονισμών βάσει των οποίων έχει χορηγηθεί έγκριση στη χώρα που έχει χορηγήσει έγκριση βάσει του παρόντος κανονισμού, τοποθετούνται σε κατακόρυφες στήλες στα δεξιά του συμβόλου που προβλέπεται στην παράγραφο 15.4.1.
 15.6. Το σήμα έγκρισης πρέπει να είναι ευανάγνωστο και ανεξίτηλο.
 15.7. Το σήμα έγκρισης τοποθετείται κοντά ή πάνω στην πινακίδα με τα στοιχεία του οχήματος η οποία τοποθετείται από τον κατασκευαστή.
 15.8. Το παράρτημα 4 του παρόντος κανονισμού περιλαμβάνει παραδείγματα διατάξεων σημάτων έγκρισης.
 16. ΑΠΑΙΤΗΣΕΙΣ ΓΙΑ ΤΗΝ ΕΓΚΑΤΑΣΤΑΣΗ ΕΓΚΕΚΡΙΜΕΝΗΣ ΟΠΔΕ
 16.1. Η μέγιστη απόσταση από το έδαφος όσον αφορά το κάτω μέρος της προστατευτικής διάταξης, ακόμα και όταν το όχημα είναι φορτωμένο, δεν πρέπει να υπερβαίνει τα 550 mm σε όλο το πλάτος της· το ύψος υπεράνω του εδάφους των


text:
σημείων επιβολής των δυνάμεων δοκιμής που εφαρμόζονται στη διάταξη σύμφωνα με το τμήμα Ι του παρόντος κανονισμού και καταγράφονται στο έντυπο κοινοποίησης έγκρισης τύπου (παράρτημα 1, σημείο 7) δεν πρέπει να υπερβαίνει τα 600 mm.
 16.2. Το πλάτος της οπίσθιας προστατευτικής διάταξης δεν πρέπει σε κανένα σημείο να υπερβαίνει το πλάτος του οπίσθιου άξονα μετρούμενο στα ακραία σημεία των τροχών, εξαιρουμένου του εξογκώματος των ελαστικών επισώτρων πλησίον του εδάφους, ούτε πρέπει να είναι περισσότερο από 100 mm βραχύτερο σε κάθε πλευρά. Όταν υπάρχουν περισσότεροι του ενός οπίσθιοι άξονες, το πλάτος που εξετάζεται είναι αυτό του ευρύτερου οπίσθιου άξονα. Επιπλέον, οι απαιτήσεις των παραγράφων 3.1.2 και 3.1.3 του παραρτήματος 5 όσον αφορά την απόσταση των σημείων επιβολής των δυνάμεων δοκιμής από τις εξωτερικές άκρες των οπίσθιων τροχών (παράρτημα 1, παράγραφος 7) πρέπει να επαληθεύονται και να καταγράφονται στο έντυπο κοινοποίησης έγκρισης τύπου.
 16.3. Η διάταξη πρέπει να είναι τοποθετημένη με τρόπο ώστε η οριζόντια απόσταση μεταξύ του οπίσθιου τμήματος της διάταξης και του οπίσθιου άκρου του οχήματος, συμπεριλαμβανομένου τυχόν ανυψωτικού μηχανισμού, να μην υπερβαίνει τα 400 mm, μειούμενη κατά την καταγραφείσα παραμόρφωση (παράγραφος 7.3 του τμήματος I), μετρούμενη σε οποιοδήποτε από τα σημεία όπου εφαρμόστηκαν οι δυνάμεις δοκιμής (παράρτημα 1, σημείο 8) κατά την έγκριση τύπου της οπίσθιας προστατευτικής διάταξης έναντι ενσφήνωσης σύμφωνα με τις διατάξεις του τμήματος Ι του παρόντος κανονισμού και καταγράφηκαν στο έντυπο κοινοποίησης της έγκρισης τύπου. Κατά την μέτρηση της απόστασης αυτής, εξαιρείται οποιοδήποτε μέρος του οχήματος το οποίο ευρίσκεται σε απόσταση μεγαλύτερη των 2 m υπεράνω του εδάφους όταν το όχημα είναι άνευ φορτίου.
 16.4. Η μέγιστη μάζα του τύπου οχήματος για το οποίο ζητείται έγκριση δεν πρέπει να υπερβαίνει την τιμή που αναφέρεται στο έντυπο κοινοποίησης της έγκρισης τύπου κάθε εγκεκριμένης ΟΠΔΕ που προορίζεται να εγκατασταθεί στο όχημα αυτό.
 17. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 Η συμμόρφωση των διαδικασιών παραγωγής συνάδουν με εκείνες που προβλέπονται στο προσάρτημα 2 της συμφωνίας, (E/ECE/324-E/ECE/TRANS/505/Αναθ.2), με τις ακόλουθες απαιτήσεις:
 17.1.
 Κάθε όχημα που εγκρίνεται σύμφωνα με τον παρόντα κανονισμό πρέπει να κατασκευάζεται κατά τρόπο ώστε να συμμορφώνεται προς τον εγκεκριμένο τύπο ικανοποιώντας τις απαιτήσεις που αναφέρονται στην παράγραφο 16 ανωτέρω.
 17.2.
 Η αρχή που έχει χορηγήσει την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης που εφαρμόζονται σε κάθε εγκατάσταση παραγωγής. Οι εν λόγω επαληθεύσεις διενεργούνται κατά κανόνα ανά διετία.
 18. ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 18.1. Η έγκριση που χορηγείται για τύπο οχήματος σύμφωνα με τον παρόντα κανονισμό μπορεί να ανακληθεί εάν δεν πληρούνται οι απαιτήσεις που εκτίθενται ανωτέρω.
 18.2. Εάν κάποιο συμβαλλόμενο μέρος στη συμφωνία το οποίο εφαρμόζει τον παρόντα κανονισμό ανακαλέσει έγκριση που έχει χορηγήσει κατά το παρελθόν, πρέπει να ενημερώσει άμεσα τα υπόλοιπα συμβαλλόμενα μέρη που εφαρμόζουν τον εν λόγω κανονισμό μέσω εντύπου κοινοποίησης που συμφωνεί με το υπόδειγμα του παραρτήματος 2 του παρόντος κανονισμού.
 19. ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤΥΠΟΥ ΟΧΗΜΑΤΟΣ
 19.1. Κάθε τροποποίηση του τύπου του οχήματος κοινοποιείται στη διοικητική υπηρεσία που ενέκρινε τον τύπο του οχήματος. Η διοικητική υπηρεσία μπορεί:
 19.1.1.
 είτε να θεωρήσει ότι οι τροποποιήσεις


text:
δεν είναι πιθανόν να επιφέρουν αξιόλογο δυσμενές αποτέλεσμα και ότι, σε κάθε περίπτωση, το όχημα εξακολουθεί να πληροί τις απαιτήσεις,
 19.1.2.
 είτε να απαιτήσει μια επιπλέον έκθεση δοκιμής από την τεχνική υπηρεσία που είναι αρμόδια για τη διεξαγωγή των δοκιμών.
 19.2. Η επιβεβαίωση ή η απόρριψη της έγκρισης, στην οποία προσδιορίζεται η τροποποίηση, κοινοποιείται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 15.3 ανωτέρω.
 19.3. Η αρμόδια αρχή η οποία έχει χορηγήσει επέκταση της έγκρισης εκχωρεί αύξοντα αριθμό στην επέκταση της έγκρισης και ενημερώνει σχετικά τα υπόλοιπα συμβαλλόμενα μέρη στη συμφωνία του 1958 τα οποία εφαρμόζουν τον παρόντα κανονισμό μέσω εντύπου κοινοποίησης που συμφωνεί με το υπόδειγμα του παραρτήματος 2 του παρόντος κανονισμού.
 20. ΟΡΙΣΤΙΚΗ ΔΙΑΚΟΠΗ ΤΗΣ ΠΑΡΑΓΩΓΗΣ
 Αν ο κάτοχος της έγκρισης διακόψει οριστικά την παραγωγή ενός τύπου οχήματος που έχει εγκριθεί σύμφωνα με τον παρόντα κανονισμό, ενημερώνει σχετικά την αρχή που χορήγησε την έγκριση. Με την λήψη της σχετικής ανακοίνωσης, η αρχή αυτή ενημερώνει σχετικά τα υπόλοιπα μέρη της συμφωνίας του 1958 που εφαρμόζουν τον παρόντα κανονισμό μέσω εντύπου κοινοποίησης που συμφωνεί με το υπόδειγμα του παραρτήματος 2 του παρόντος κανονισμού.
 21. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΔΙΟΙΚΗΤΙΚΩΝ ΤΜΗΜΑΤΩΝ
 Τα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό οφείλουν να κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι αρμόδιες για τη διεξαγωγή των δοκιμών έγκρισης και των διοικητικών υπηρεσιών που χορηγούν εγκρίσεις, καθώς και τα έντυπα με τα οποία πρέπει να αποστέλλεται η πιστοποίηση της έγκρισης ή της επέκτασης ή της απόρριψης ή της ανάκλησης της έγκρισης που εκδίδεται σε άλλες χώρες.
 ΤΜΗΜΑ ΙΙΙ: ΕΓΚΡΙΣΗ ΟΧΗΜΑΤΟΣ ΣΕ ΣΧΕΣΗ ΜΕ ΤΗΝ ΟΠΙΣΘΙΑ ΠΡΟΣΤΑΣΙΑ ΕΝΑΝΤΙ ΕΝΣΦΗΝΩΣΗΣ (ΟΠΕ)
 22. ΟΡΙΣΜΟΙ
 22.1. Για τους σκοπούς του τμήματος ΙΙΙ του παρόντος κανονισμού:
 22.1.1.
 ως «έγκριση οχήματος» νοείται η έγκριση ενός τύπου οχήματος όσον αφορά την προστασία του έναντι ενσφήνωσης·
 22.1.2.
 ως «τύπος οχήματος» νοείται μια κατηγορία οχημάτων που δεν διαφέρουν σε βασικά σημεία όπως το πλάτος του οπίσθιου άξονα, τη δομή, τις διαστάσεις, το σχήμα και τα υλικά του οπίσθιου τμήματος του οχήματος και τα χαρακτηριστικά της ανάρτησης, εφόσον αφορούν τις απαιτήσεις που ορίζονται στην παράγραφο 25 του παρόντος κανονισμού·
 22.1.3.
 ως «οπίσθια προστασία έναντι ενσφήνωσης» νοείται η παρουσία στο οπίσθιο τμήμα του οχήματος ενός των εξής:
 22.1.3.1.
 μιας ειδικής διάταξης οπίσθιας προστασίας έναντι ενσφήνωσης, ή
 22.1.3.2.
 αμαξώματος, τμημάτων πλαισίου ή άλλων κατασκευαστικών μερών τα οποία, λόγω του σχήματος και των χαρακτηριστικών τους, είναι δυνατόν να θεωρηθεί ότι επιτελούν εν μέρει ή πλήρως τη λειτουργία της ΟΠΔΕ.
 22.2. Άλλοι ορισμοί που ισχύουν για το τμήμα ΙΙΙ περιλαμβάνονται στην παράγραφο 3 του παρόντος κανονισμού.
 23. ΑΙΤΗΣΗ ΕΓΚΡΙΣΗΣ
 23.1. Η αίτηση για την έγκριση τύπου οχήματος όσον αφορά την προστασία που παρέχει η ΟΠΕ υποβάλλεται από τον κατασκευαστή του οχήματος ή από τον δεόντως εξουσιοδοτημένο αντιπρόσωπό του.
 23.2. Η αίτηση συνοδεύεται από τα παρακάτω αναφερόμενα έγγραφα εις τριπλούν και τα ακόλουθα στοιχεία:


text:
23.2.1.
 αναλυτική περιγραφή του τύπου οχήματος όσον αφορά τη δομή του, τις διαστάσεις του, τις γραμμές και τα υλικά από τα οποία κατασκευάζεται εφόσον αυτά απαιτούνται για τους σκοπούς τους παρόντος κανονισμού·
 23.2.2.
 σχέδια του οχήματος που παρουσιάζουν τον τύπο του οχήματος σε πλευρική και οπίσθια όψη και λεπτομέρειες του σχεδίου των οπίσθιων μερών της δομής·
 23.2.3.
 τη μέγιστη μάζα του οχήματος·
 23.2.4.
 λεπτομερή περιγραφή της ΟΠΕ: διαστάσεις, γραμμές, υλικά από τα οποία κατασκευάζεται και θέση της στο όχημα.
 23.3. Όχημα αντιπροσωπευτικό του προς έγκριση τύπου υποβάλλεται στην τεχνική υπηρεσία που είναι υπεύθυνη για τη διεξαγωγή των δοκιμών εγκρίσεως.
 23.3.1. Ένα όχημα που δεν περιλαμβάνει όλα τα κατασκευαστικά μέρη του τύπου μπορεί να γίνει αποδεκτό για δοκιμή με την προϋπόθεση ότι ο αιτών είναι σε θέση να τεκμηριώσει επαρκώς έναντι της αρμόδιας αρχής ότι η έλλειψη των κατασκευαστικών αυτών μερών δεν επηρεάζει τα αποτελέσματα των επαληθεύσεων όσον αφορά τις απαιτήσεις του παρόντος κανονισμού.
 23.4. Πριν από τη χορήγηση έγκρισης τύπου, η αρμόδια αρχή επιβεβαιώνει την ύπαρξη κατάλληλων μέτρων τα οποία εξασφαλίζουν τον αποτελεσματικό έλεγχο της συμμόρφωσης της παραγωγής.
 24. ΕΓΚΡΙΣΗ
 24.1. Εάν το όχημα που έχει υποβληθεί για έγκριση δυνάμει του παρόντος κανονισμού πληροί τις απαιτήσεις της παραγράφου 25 κατωτέρω, χορηγείται έγκριση του εν λόγω τύπου οχήματος.
 24.2. Για κάθε τύπο που εγκρίνεται καθορίζεται αριθμός έγκρισης. Τα πρώτα δύο ψηφία (02 επί του παρόντος, που αντιστοιχούν στη σειρά τροποποιήσεων 02) δηλώνουν τη σειρά τροποποιήσεων που ενσωματώνουν τις πλέον πρόσφατες σημαντικές τεχνικές τροποποιήσεις του κανονισμού κατά την έκδοση της έγκρισης. Το ίδιο συμβαλλόμενο μέρος δεν δύναται να εκχωρεί τον ίδιο αριθμό έγκρισης σε άλλο τύπο οχήματος.
 24.3. Η έγκριση, η επέκταση ή η απόρριψη της έγκρισης τύπου οχήματος, σύμφωνα με τον παρόντα κανονισμό, κοινοποιείται στα μέρη της συμφωνίας του 1958 τα οποία εφαρμόζουν τον παρόντα κανονισμό, μέσω εντύπου που συμφωνεί με το υπόδειγμα του παραρτήματος 3 του παρόντος κανονισμού.
 24.4. Σε κάθε όχημα που συμφωνεί με εγκεκριμένο βάσει του παρόντος κανονισμού τύπο οχήματος τοποθετείται, σε σημείο εμφανές και εύκολα προσπελάσιμο το οποίο καθορίζεται στο έντυπο της έγκρισης, διεθνές σήμα έγκρισης αποτελούμενο από:
 24.4.1.
 έναν κύκλο που περιβάλλει το γράμμα «E», ακολουθούμενο από τον διακριτικό αριθμό της χώρας που έχει χορηγήσει την έγκριση (4)·
 24.4.2.
 τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό εγκρίσεως στα δεξιά του κύκλου που προβλέπεται στην παράγραφο 24.4.1.
 24.5. Εάν το όχημα συμμορφώνεται με τύπο οχήματος που έχει εγκριθεί στο πλαίσιο ενός ή περισσοτέρων άλλων κανονισμών προσαρτημένων στη συμφωνία, στη χώρα η οποία χορηγεί έγκριση δυνάμει του παρόντος κανονισμού, δεν χρειάζεται να επαναλαμβάνεται το σύμβολο που καθορίζεται στην παράγραφο 24.4.1. Στην περίπτωση αυτή, ο κανονισμός, οι αριθμοί έγκρισης, καθώς και τα επιπρόσθετα σύμβολα όλων των κανονισμών βάσει των οποίων έχει χορηγηθεί έγκριση στη χώρα που έχει χορηγήσει έγκριση βάσει του παρόντος κανονισμού, τοποθετούνται σε κατακόρυφες στήλες στα δεξιά του συμβόλου που προβλέπεται στην παράγραφο 24.4.1.
 24.6. Το σήμα έγκρισης πρέπει να είναι ευανάγνωστο και ανεξίτηλο.
 24.7. Το σήμα έγκρισης τοποθετείται κοντά ή πάνω στην πινακίδα με τα στοιχεία του οχήματος


text:
η οποία τοποθετείται από τον κατασκευαστή.
 24.8. Το παράρτημα 4 του παρόντος κανονισμού περιλαμβάνει παραδείγματα διατάξεων σημάτων έγκρισης.
 25. ΑΠΑΙΤΗΣΕΙΣ ΓΙΑ ΟΠΕ
 25.1. Η απόσταση από το έδαφος όσον αφορά το κάτω μέρος της ΟΠΕ, ακόμα και όταν το όχημα είναι φορτωμένο, δεν πρέπει να υπερβαίνει τα 550 mm σε όλο το πλάτος της.
 25.2. Η ΟΠΕ πρέπει να ευρίσκεται όσο το δυνατόν πλησιέστερα στο οπίσθιο τμήμα του οχήματος.
 25.3. Το πλάτος της ΟΠΕ δεν πρέπει σε κανένα σημείο να υπερβαίνει το πλάτος του οπίσθιου άξονα μετρούμενο στα ακραία σημεία των τροχών, εξαιρουμένου του εξογκώματος των ελαστικών επισώτρων πλησίον του εδάφους, ούτε πρέπει να είναι περισσότερο από 100 mm βραχύτερο σε κάθε πλευρά. Όταν υπάρχουν περισσότεροι του ενός οπίσθιοι άξονες, το πλάτος που εξετάζεται είναι αυτό του ευρύτερου οπίσθιου άξονα. Όταν η διάταξη περιλαμβάνεται ή ενσωματώνεται στο αμάξωμα του οχήματος το οποίο επεκτείνεται πέρα από το πλάτος του οπίσθιου άξονα, η απαίτηση ότι το πλάτος της ΟΠΕ δεν πρέπει να υπερβαίνει το πλάτος του οπίσθιου άξονα δεν ισχύει.
 25.4. Το ύψος διατομής της ΟΠΕ δεν μπορεί να είναι μικρότερο από 100 mm. Τα πλευρικά άκρα της ΟΠΕ δεν πρέπει να κάμπτονται προς τα πίσω ή να έχουν αιχμηρή εξωτερική ακμή· ο όρος αυτός πληρούται, όταν τα πλευρικά άκρα της ΟΠΕ είναι εξωτερικώς στρογγυλεμένα και έχουν ακτίνα καμπυλότητας τουλάχιστον 2,5 mm.
 25.5. Η ΟΠΕ πρέπει να είναι σχεδιασμένη έτσι ώστε η θέση της στο οπίσθιο τμήμα του οχήματος να μπορεί να μεταβάλλεται. Στην περίπτωση αυτή, πρέπει να υπάρχει εγγυημένη μέθοδος ασφάλισής της στη θέση λειτουργίας, έτσι ώστε να αποκλείεται οποιαδήποτε απρόβλεπτη αλλαγή θέσεως. Πρέπει να είναι δυνατόν για τον χειριστή να μεταβάλλει την θέση της διάταξης επιβάλλοντας δύναμη που δεν υπερβαίνει τα 40 daN.
 25.6. Η ΟΠΕ πρέπει να προσφέρει επαρκή αντίσταση σε δυνάμεις που εφαρμόζονται παράλληλα προς τον διαμήκη άξονα του οχήματος και να συνδέεται, όταν είναι σε θέση λειτουργίας, με τα πλευρικά μέλη του πλαισίου του οχήματος ή με το στοιχείο που τα αντικαθιστά. Η απαίτηση αυτή πληρούται εφόσον αποδεικνύεται ότι, τόσο κατά τη διάρκεια όσο και μετά την εφαρμογή των δυνάμεων δοκιμής που περιγράφονται στο παράρτημα 5, η οριζόντια απόσταση μεταξύ του οπίσθιου τμήματος της ΟΠΕ και του οπίσθιου άκρου του οχήματος, συμπεριλαμβανομένου τυχόν ανυψωτικού μηχανισμού, δεν υπερβαίνει τα 400 mm σε οποιοδήποτε από τα σημεία όπου εφαρμόστηκαν οι δυνάμεις δοκιμής. Κατά την μέτρηση της απόστασης αυτής, εξαιρείται οποιοδήποτε μέρος του οχήματος το οποίο ευρίσκεται σε απόσταση μεγαλύτερη των 2 m υπεράνω του εδάφους όταν το όχημα είναι άνευ φορτίου.
 25.7. Δεν απαιτείται πρακτική δοκιμή όταν αποδεικνύεται με υπολογισμό ότι πληρούνται οι απαιτήσεις του παραρτήματος 5 παράγραφος 3. Όπου πραγματοποιείται πρακτική δοκιμή, η διάταξη πρέπει να είναι συνδεδεμένη με τα πλευρικά μέρη του πλαισίου του οχήματος ή σε ουσιώδες τμήμα αυτών ή σε άλλα δομικά μέρη.
 25.8. Για οχήματα στα οποία έχει τοποθετηθεί ανυψούμενη πλατφόρμα στο οπίσθιο τμήμα, η τοποθέτηση της διάταξης οπίσθιας προφύλαξης μπορεί να διακόπτεται για τις ανάγκες του μηχανισμού. Στην περίπτωση αυτή, εφαρμόζονται οι ακόλουθες ειδικές απαιτήσεις:
 25.8.1.
 η μέγιστη πλευρική απόσταση μεταξύ των στοιχείων


text:
της διάταξης οπίσθιας προφύλαξης και των στοιχείων της ανυψούμενης πλατφόρμας που μετακινούνται κατά τη διάρκεια της διακοπής όταν βρίσκεται σε λειτουργία η ανυψούμενη πλατφόρμα και τα οποία καθιστούν αναγκαία τη διακοπή, δεν μπορεί να υπερβαίνει τα 2,5 cm.
 25.8.2.
 Τα επιμέρους στοιχεία της διάταξης οπίσθιας προφύλαξης, συμπεριλαμβανομένων και των πλευρικών στοιχείων του ανυψωτικού μηχανισμού, κατά περίπτωση, πρέπει να έχουν ωφέλιμη επιφάνεια τουλάχιστον 350 cm2.
 Ωστόσο, στην περίπτωση οχημάτων που έχουν πλάτος λιγότερο από 2 000 mm και τα οποία δεν είναι δυνατόν να πληρούν αυτήν την απαίτηση, η ωφέλιμη επιφάνεια είναι δυνατόν να μειωθεί με την προϋποθεση ότι πληρούνται τα κριτήρια αντίστασης.
 26. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 Οι διαδικασίες σχετικά με τη συμμόρφωση της παραγωγής πρέπει να συνάδουν με εκείνες που προβλέπονται στο προσάρτημα 2 της συμφωνίας (E/ECE/324-E/ECE/TRANS/505/Αναθ.2), με τις ακόλουθες απαιτήσεις:
 26.1.
 Κάθε όχημα που εγκρίνεται σύμφωνα με τον παρόντα κανονισμό πρέπει να κατασκευάζεται κατά τρόπον ώστε να συμμορφώνεται προς τον εγκεκριμένο τύπο ικανοποιώντας τις απαιτήσεις που αναφέρονται στην παράγραφο 25 ανωτέρω.
 26.2.
 Η αρχή που χορήγησε την έγκριση τύπου μπορεί ανά πάσα στιγμή να προβεί σε επαλήθευση των μεθόδων ελέγχου της συμμόρφωσης που εφαρμόζονται σε κάθε εγκατάστση παραγωγής. Κατά κανόνα, οι εν λόγω επαληθεύσεις διενεργούνται ανά διετία.
 27. ΚΥΡΩΣΕΙΣ ΓΙΑ ΤΗ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 27.1. Η έγκριση που χορηγείται για τύπο οχήματος σύμφωνα με τον παρόντα κανονισμό μπορεί να ανακληθεί εάν δεν πληρούνται οι απαιτήσεις που εκτίθενται ανωτέρω ή εάν το όχημα δεν έχει υποστεί με επιτυχία τη δοκιμή που προβλέπεται στο παράρτημα 5.
 27.2. Εάν κάποιο συμβαλλόμενο μέρος στη συμφωνία, το οποίο εφαρμόζει τον παρόντα κανονισμό, ανακαλέσει έγκριση που έχει χορηγήσει κατά το παρελθόν οφείλει να ενημερώσει άμεσα τα υπόλοιπα συμβαλλόμενα μέρη που εφαρμόζουν τον εν λόγω κανονισμό μέσω εντύπου κοινοποίησης που συμφωνεί με το υπόδειγμα του παραρτήματος 3 του παρόντος κανονισμού.
 28. ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤΥΠΟΥ ΟΧΗΜΑΤΟΣ
 28.1. Κάθε τροποποίηση του τύπου του οχήματος κοινοποιείται στη διοικητική υπηρεσία που ενέκρινε τον τύπο του οχήματος. Η διοικητική υπηρεσία μπορεί:
 28.1.1.
 είτε να θεωρήσει ότι οι τροποποιήσεις δεν είναι πιθανόν να επιφέρουν αξιόλογο δυσμενές αποτέλεσμα και ότι, σε κάθε περίπτωση, το όχημα εξακολουθεί να πληροί τις απαιτήσεις,
 28.1.2.
 είτε να απαιτήσει μια επιπλέον έκθεση δοκιμής από την τεχνική υπηρεσία που είναι αρμόδια για τη διεξαγωγή των δοκιμών.
 28.2. Η επικύρωση ή η απόρριψη της έγκρισης, στην οποία προσδιορίζονται οι τροποποιήσεις, κοινοποιείται στα συμβαλλόμενα μέρη της συμφωνίας που εφαρμόζουν τον παρόντα κανονισμό, σύμφωνα με τη διαδικασία που ορίζεται στην παράγραφο 24.3 ανωτέρω.
 28.3. Η αρμόδια αρχή που εκδίδει την επέκταση της έγκρισης εκχωρεί αύξοντα αριθμό σε κάθε αίτηση επέκτασης της έγκρισης και ενημερώνει σχετικά τα υπόλοιπα συμβαλλόμενα μέρη στη συμφωνία του 1958 τα οποία εφαρμόζουν τον παρόντα κανονισμό, μέσω εντύπου κοινοποίησης που συμφωνεί με το υπόδειγμα του παραρτήματος 3 του παρόντος κανονισμού.
 29. ΟΡΙΣΤΙΚΗ ΔΙΑΚΟΠΗ ΤΗΣ ΠΑΡΑΓΩΓΗΣ
 Αν ο κάτοχος της έγκρισης διακόψει οριστικά την παραγωγή ενός τύπου οχήματος που έχει εγκριθεί σύμφωνα με τον παρόντα κανονισμό, ενημερώνει σχετικά την αρχή που χορήγησε την έγκριση. Με την λήψη της σχετικής ανακοίνωσης, η αρχή αυτή ενημερώνει σχετικά τα


text:
υπόλοιπα μέρη της συμφωνίας του 1958 που εφαρμόζουν τον παρόντα κανονισμό μέσω εντύπου κοινοποίησης που συμφωνεί με το υπόδειγμα του παραρτήματος 3 του παρόντος κανονισμού.
 30. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ, ΚΑΘΩΣ ΚΑΙ ΤΩΝ ΔΙΟΙΚΗΤΙΚΩΝ ΤΜΗΜΑΤΩΝ
 Τα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό οφείλουν να κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι αρμόδιες για τη διεξαγωγή των δοκιμών έγκρισης και των διοικητικών υπηρεσιών που χορηγούν εγκρίσεις, καθώς και τα έντυπα με τα οποία πρέπει να αποστέλλεται η πιστοποίηση της έγκρισης ή της επέκτασης ή της απόρριψης ή της ανάκλησης της έγκρισης που εκδίδεται σε άλλες χώρες.
 ΜΕΡΟΣ IV: ΜΕΤΑΒΑΤΙΚΕΣ ΔΙΑΤΑΞΕΙΣ
 31. ΜΕΤΑΒΑΤΙΚΕΣ ΔΙΑΤΑΞΕΙΣ
 31.1. Αρχής γενομένης από την επίσημη ημερομηνία έναρξης ισχύος της σειράς τροποποιήσεων 02, κανένα συμβαλλόμενο μέρος στον παρόντα κανονισμό δεν επιτρέπεται να:
 α)
 αρνείται τη χορήγηση έγκρισης σύμφωνα με τα μέρη I, II και III του παρόντος κανονισμού, όπως τροποποιήθηκε με τη σειρά τροποποιήσεων 02·
 β)
 απορρίπτει τύπο κατασκευαστικού στοιχείου ή χωριστής τεχνικής μονάδας που έχει εγκριθεί με βάση το μέρος Ι του παρόντος κανονισμού, όπως τροποποιήθηκε με τη σειρά τροποποιήσεων 02·
 γ)
 απαγορεύει την τοποθέτηση επί οχήματος κατασκευαστικού στοιχείου ή χωριστής τεχνικής μονάδας που έχει εγκριθεί σύμφωνα με τα μέρη Ι και ΙΙ του παρόντος κανονισμού, όπως τροποποιήθηκε με τη σειρά τροποποιήσεων 02.
 31.2. Για περίοδο 18 μηνών μετά την ημερομηνία έναρξης ισχύος του παρόντος κανονισμού, όπως τροποιήθηκε με τη σειρά τροποποιήσεων 02, τα συμβαλλόμενα μέρη που εφαρμόζουν τον παρόντα κανονισμό πρέπει:
 α)
 να μην απορρίπτουν τύπο κατασκευαστικού στοιχείου ή χωριστής τεχνικής μονάδας που έχει λάβει έγκριση σύμφωνα με το μέρος Ι του παρόντος κανονισμού, όπως τροποποιήθηκε με τη σειρά τροποποιήσεων 01·
 β)
 να μην αρνούνται τη χορήγηση εγκρίσεων για τους τύπους κατασκευαστικών στοιχείων ή χωριστής τεχνικής μονάδας που συμφωνεί με τις απαιτήσεις του μέρους Ι του παρόντος κανονισμού, όπως τροποιήθηκε με τη σειρά τροποποιήσεων 01·
 γ)
 να μην αρνούνται τη χορήγηση παρατάσεων της έγκρισης κατασκευαστικών στοιχείων ή χωριστών τεχνικών μονάδων που συμφωνούν με το μέρος Ι του παρόντος κανονισμού, όπως τροποποιήθηκε με τη σειρά τροποποιήσεων 01·
 δ)
 να εξακολουθούν να επιτρέπουν την τοποθέτηση επί οχήματος κατασκευαστικού στοιχείου ή χωριστής τεχνικής μονάδας που έχει εγκριθεί σύμφωνα με τα μέρη Ι και ΙΙ του παρόντος κανονισμού, όπως τροποποιήθηκε με τη σειρά τροποποιήσεων 01.
 31.3. Μετά από 18 μήνες από την έναρξη ισχύος του παρόντος κανονισμού, όπως τροποποιήθηκε με τη σειρά τροποποιήσεων 02, τα συμβαλλόμενα μέρη που εφαρμόζουν τον παρόντα κανονισμό:
 α)
 απορρίπτουν τύπο κατασκευαστικού στοιχείου ή χς τεχνικής μονάδας που δεν πληροί τις απαιτήσεις του μέρους Ι του παρόντος κανονισμού, όπως τροποποιήθηκε με τη σειρά τροποποιήσεων 02·
 β)
 χορηγούν εγκρίσεις μόνο εάν ο τύπος του προς έγκριση κατασκευαστικού στοιχείου ή χωριστής τεχνικής μονάδας πληροί τις απαιτήσεις του μέρους Ι του παρόντος κανονισμού, όπως τροποποιήθηκε με τη σειρά τροποποιήσεων 02·
 γ)
 απαγορεύουν την εγκατάσταση κατασκευαστικού στοιχείου ή χωριστής τεχνικής μονάδας που δεν πληροί τις απαιτήσεις των μερών Ι και ΙΙ του παρόντος κανονισμού, όπως τροποποιήθηκε